Németh Ákos

Vörös bál

1919. január-június
Munkások, tengerészek, katonák és tisztek, kommunisták,
 szociáldemokraták, polgárok, férfiak és nők

Sötét szoba, két alak a homályban
NŐI HANG	Tudod-e, mióta már?
FÉRFIHANG	Lassan száz éve lesz.
NŐI HANG	És meddig még vajon?
FÉRFIHANG	Száz évig biztosan.
NŐI HANG	Micsoda száz év!
A két alak összefonódik.

TISZA GRÓF	(Dolgozószobájában az íróasztalra borulva fekszik. felriad) Van itt valaki?
IDEGEN KATONA I.	Tisza István gróf, vendégeid vannak. Miért nem mondod nekik: Isten hozott?
TISZA	Kik maguk?
KATONA I.	A lelkiismereted, ha van ilyen.
TISZA	Hogy jutottak be? Eh, nem érdekes. Az ezüstnemű a szekrényben, és itt a tárcám. Fogják... és takarodjanak.
KATONA II.	Tedd el a mocskos pénzed, gazember. Beszélj velünk tisztelettel.
TISZA	Hogy mer tegezni?
KATONA I.	Ne emeld fel a hangod, Tisza gróf, a bíráid előtt állsz.
TISZA	Senkiházik, kóbor kutyák! Ide jutottunk? Ez az ország összeomlott, nincs többé teendőm. A Teremtőnek tartozom számadással, de ez a kettőnk számadása lesz.
KATONA II.	Elég a szócséplésből! Sötét gazember, mennyi árva és mennyi nyomorult emlegeti a neved. És túl sokan vannak, akik már nem fogják emlegetni soha. Meghíztál a háborúdon, keselyű.
TISZA	Mit értesz ebből? Ó, sancta simplicitas, hát lőj, ha így megkönnyebbülsz.
KATONA II.	Dögölj meg, kutya.
Lövések, sötét. A cselédek sikoltozása

CSERNY	Uraim, nem mer tenni senki többet? Hát így megijedtek egy árva matróztól? Növeljék a tétjeiket, vagy nem volna rá kurázsi?
DRAGONYOS	Sok a szöveg.
CSERNY	Jó, legyen! Maradunk itt, óhaj szerint.
CIVIL	Sorom van.
DRAGONYOS	Semmi. Lássunk téged.
CSERNY	Egy pár, két pár, póker. Na lám, így kell ezt csinálni.
DRAGONYOS	Megvagy, gazember, régen figyeltelek. Hamiskártyás disznó, most nem menekülsz.
MÁSIK DRAGONYOS	Borítsd az asztalt!
KOCSMÁROS	De vitéz urak! A rohadt életbe, nem látod, mi van megint? Vidd hátra az üvegeket!
KOCSMÁROSNÉ	Törjék szét egymást az asztallábakkal, mér mindig az én borommal?
KOCSMÁROS	Megvert minket a Jóisten.
DRAGONYOS	Vigyázz, ha leveri a lámpát a disznó, nem látunk semmit!
CIVIL	Uraim! Ez őrület! Hova keveredtem?
EGY KATONA	Dragonyosok, parasztok, kinn öljétek meg, ha bajotok van vele! Soha nincs az embernek nyugta. Én meg aszittem, vége a háborúnak.
MÁSIK KATONA	Na, már meg ledöntik a lámpát. Az anyját! Mehetünk haza, sötétbe is áll a bál, ha megtaláljuk a kijáratot.
KOCSMÁROSNÉ	Jézus Máriám, Szűzanya, Szent József, segíts. Mér nem dögöltetek meg inkább a fronton, kurafiak.

CSERNY	Szűz Mária! Szent Péter! Szent Antal! Szent József! Minden szentek az égben, fogok látni még egyáltalán?
JULI	Uramatyám, téged aztán helybenhagytak.
CSERNY	Bedagadt a szemem, a kezem-lábam, mindenem. Parasztok! Hányan voltak, ki tudja, és elállták a kijáratot.
JULI	Te szegény.
CSERNY	Falusi tahók.
JULI	Te szegény-szegény, Juliska babája. Csicsijja... majd én felgyógyítlak, egyetlenem.

HANG	Utat, vigyázat! Nem hallod, hogy dudálok, paraszt?
POLGÁR	A libériás apád. Majd elgázolt.
KERESKEDŐ	A gróf volt, erre viszi a sofőrje napra nap.
POLGÁR	Miféle gróf?
KERESKEDŐ	Hát a gróf, a Károlyi. Vörösebb már, mint egy tüdővészes köpése, pfuj.
POLGÁR	Hallja, vigyázzon, még meghallja a rendőr.
KERESKEDŐ	Köpök én azokra is.
POLGÁR	Mióta nincsen király, nincs az erkölcs seholse. Hallotta, mit beszélnek?
KERESKEDŐ	Mindent beszélnek. Ha így megy, én nemsokára végleg bezárok.
POLGÁR	Uraim, nem sok jót jósolok, annyit mondhatok. Biztos forrásból beszélek.
KERESKEDŐ	Az ő bajuk.
POLGÁR	És megalakult a bolsevik párt, aszondják, a Dohány utcában, tudja, hol. Az utca népe, veszett kutyák, csak mennek utánuk. Puska van mindegyiknél!
KERESKEDŐ	Engem nem érdekel, mióta a fiam ott maradt Galíciában. Meghalt ő is, tőlem már mindenki megdögölhet.

LANDLER	El kell utasítani! El kell utasítani! Uraim, el kell utasítani!
BÖHM	Vyx nem tréfál. Az ultimátum komoly. Én beszéltem vele. Azt mondtam. Ha ezt aláírjuk, a bolsevik párt tagsága negyedmillióra nő tíz nap alatt. Erre azt mondja, hogy jól értsem, németül: Das ist mir ganz egal.
LANDLER	Ez a francia szarik mindenre, ami nálunk történik. Ebből elég volt.
GARAMI	Elvtársak! Ebből elég volt, valóban. Elfelejtitek, hol vagytok. Az útszéli hang... végre is a szociáldemokrácia kormányerő.
WELTNER	A kormány! Károlyi semmire nem alkalmas. Kapkod, a teljesítőképessége határán áll, a felesége a napokban fog szülni, a gróf ráadásul lázas beteg, tegnap majdnem elájult. Mikor a Vyx-jegyzéket megkapta, sírva fakadt, a papírt földhöz vágta, és kifordult az ajtón. Egy napig nem látták.
GARAMI	Talán egy szocdem kormány. Talán az elérne valamit. Ha nyugalom lenne, nyugalom. Az Internacionálé segítene minket. De a bolsevikok belerúgnak ebbe.
WELTNER	Uraim, felesleges áltatnunk magunkat, lámpavason fogjuk végezni mindannyian, csak a sorrend kérdéses.
GARAMI	Nem látok megoldást.
LANDLER	Én is csak egyet.
WELTNER	Akkor hát...?
LANDLER	Diktatúra. Hatalomátvétel. Egyesülés a kommunistákkal.
GARAMI	Gazember!
BÖHM	Ez a Bokányi ügye.
KUNFI	Én mosom kezeimet.
WELTNER	Végre kimondta...
GARAMI	Nekünk nincs beszélnivalónak...
LANDLER	Kövesd Peyer elvtársat!
GARAMI	Ebből elég volt, Landler elvtárs!
KUNFI	Csendesebben.
GARAMI	Miféle hang ez?
KUNFI	Na, áll a bál.
BÖHM	Elvtársak, legyünk észnél! Amit Landler elvtárs mond, legalábbis érdemes a meggondolásra. Az orosz bolsevikok Tarnopolban állnak.
GARAMI	Rémhír! Az elvtársak már Gödöllőnél hallják a kozáklovak dobogását.
BÖHM	Kérlek, Garami elvtárs... Én ide a Minisztertanács üléséről jövök. A Minisztertanács a segítségünket kéri.
LANDLER	Böhm, te viccelsz.
KUNFI	Csendet!
BÖHM	Nem tudom, mi lehetséges még. Az államkincstár üres, nincs egy szál katonánk. Az ország fele megszállás alatt, és mi mentené meg a többit. Mi lehetséges még?
WELTNER	Semmi sem lehetséges.
BÖHM	A francia jegyzéket vissza kell utasítani. Nem adhatjuk át az ország kétharmadát. Ami most demarkációs vonal, az országhatár lesz, mindenki tudja. Ez téboly. A jegyzéket vissza kell utasítani.
LANDLER	Akkor hát...
GARAMI	Egy szót se! Egyelőre még én vagyok a Magyar Szociáldemokrata Párt elnöke, én, Garami Ernő. A vezetőségi elvtársak, úgy látom, teljesen behódoltak a bolsevik agitációnak. Gratulálok. Ám, közölnöm kell, hogy nem járulok hozzá semmihez. Elvesztettük a csatát, a szociáldemokrata párt félreáll. Vegyék át a kormányzást a kommunisták, ők sodorták ide az országot az uszításukkal. Ám lássa az antant, mit ért el azzal, hogy hátba támadta a jelenlegi kormányt, mosom kezeimet.
WELTNER	Nem viselkedsz méltóan.
GARAMI	Mihez méltóan, ostoba? Ehhez a csődtömeghez nem adom a nevem. A bolsevikok megbuknak, ez szükségszerű. És utána?
LANDLER	Játszod a sértett vezért, mert magadra maradtál.
BÖHM	Sajnos egyikőnk sem tud olyan megoldást, amivel a kommunizmus elkerülhető. Minden vita ellenére.
WELTNER	Nincs határozat?
BÖHM	Ha így hadonászol, a fejünkre szakad a plakát.
WELTNER	Károlyi magánkívül lesz.
GARAMI	Még nem határoztunk semmiről!
BÖHM	Hagyjuk ezt, nekünk most a szükség diktál.
GARAMI	Undorítóan viselkedtek. Bokányi néhány hete még saját kezűleg pofozta ki a gyűléseiről a kommunistákat. És ma, elborult szemekkel kiabál a világforradalomról. Szánalomra méltó bagázs, kollaboránsok, elsöpör benneteket a történelem.

GARAMI	Ne féljetek, hogy megelőznek, őrültek. Mi marad utánatok? Vártam már ezt az árulást.

EGY ÚR	Félelemből meg fognak ölni minket. Szarrá lövik Budapestet, aztán az országot háromfelé vágják. Nesze Csehország, nesze Románia, nesze Szerbia. A Lánchíd lesz a szerb-román határ, onnan fognak átköpdösni egymásra, és megmotozzák a papírcsónakokat is.
JULI	Magának pénzre van szüksége. Magának még bajai lesznek, látom én.
ÚR	A vörösök itt sunyítanak köztünk. Addig nem nyugszanak, míg meg nem nyúznak valamennyiünket. Nyakig beásnak a földbe, aztán elengedik a kutyákat, mint a cár atyuska muzsikjai.
JULI	Ha meghalunk, hát meghalunk. De addig élni kell, apám.

JULI	Az én matrózom most is a várost járja. Csak kóborol. De urat csinálok belőle, urat én.
MIMI	Majd elissza.
JULI	(borúsan) Csak éjjel szeret. Tudom én, csak éjjel.
MIMI	Ne edd magad annyira utána, kis hülye. Inkább ülj ahhoz dagadt vigéchez, nem látod, hogy bámul? Ha pénzed se lesz, verni is fog a tengerészed.
JULI	Már ver. De azt szeretetből teszi, tudom.
MIMI	Ne sóhajtozz, hanem dolgozzál.

JULI	Tiszt úr, mért búsul magában? Hiszen maga fess fiú. Vous me plaisez, mon petit captaine, vous savez? Hát nem válaszol?
TISZT	Eredj innen.
JULI	Hadnagy úr, drága hadnagy úr, csak magyarul szeret? Holnap tán meg már csehül tanul. A cseh lányok olyanok, mint a piszkafák, higgye el. Hoppá! Ha el nem kap, bizony a csizmái elé kerülök, kis kapitányom.
TISZT	Felesleges többet innod.
JULI	Részeg vagyok, azt mondja? Nem igaz. Nem vagyok rossz lány, csak magába zúgtam. Vous avez pas d’ envie coucher avec moi? Nem vagyok rossz lány, ezt tudnia kell. Imádom, ahogy ráncolja a homlokát. Jöjjön el velem, nem bánja meg. Nevetsz, hát kinevetsz?
TISZT	Menj innen, most nincs kedvem.
JULI	Mind ilyenek vagytok. A nevem: Lisette. De igazából Juli vagyok. Ugye, Julinak fogsz hívni? Rád kell hogy támaszkodjam, bocsáss meg.
TISZT	Ígérje meg, kisasszony, hogy szólni fog, ha kavarog a gyomra.
JULI	Nem vagyok beléd szerelmes, hidd el. De élni kell valamiből. De azért a bajuszod tetszik, szó se róla.
TISZT	Tűnj el végre, várok valakit.
JULI	Jól van, értelek! Hát várunk.

CSERNY	A jószagú mindenedet, Juli, pont erre az emberre kellett akaszkodnod? Tűnj el.
TISZT	Szervusz, elvtárs.
JULI	Ahá! Az urak ismerik egymást! Micsoda kellemes meglepetés. Mutass be ennek a fess fiúnak. Mondja, édes hadnagy úr, minden tisztnek ilyen fekete bajusza van?
CSERNY	Tűnj el végre. Menjünk innen, testvér, mert nem lesz nyugtunk.
TISZT	Még be sem mutatkoztam. Pogány József vagyok.
CSERNY	Cserny, volt tengerész. Mária Antónia naszád.
TISZT	Százhetvenegyes lövészezred, Piave, Montebello.
CSERNY	Cattaro.
TISZT	Keleti-Kárpátok és Csernovitz.

JULI	Itt ölelgetik egymást, ahelyett, hogy engem ölelgetnének.

CSERNY	(pénzt vesz el Julitól) Csak ennyi! Ma megint csak ittál, te rüfke.
JULI	Miért bántasz mindig?
CSERNY	Ne feleselj! Mert még kicifrázom azt a szép pofádat.

EGY ÚR	A jövő annyi lidércnyomással fenyeget! Nem is akarom tagadni, Tisza meggyilkolása óta félek. Mire számíthatunk?
MÁSIK ÚR	Ez egy operett. Kávéházi diplomaták, a Károlyi bandája. Meg vannak számlálva a napjaink. Nincs semmi mögöttük.
I. ÚR	A vörösök!
II. ÚR	A csürhe!
I. ÚR	Csendesebben, báró úr, könyörgöm.
II. ÚR	Odáig nem fajul a dolog, remélem, hogy a cselédek diktáljanak nekünk! Furcsa volna, nem találja?
I. ÚR	Ön nevet?

KUN	Milyen lucskos tél.
SZAMUELY	Túl sokat nézel kifelé az ablakon. Még megérjük, hogy mint egy színigazgató a szezon végén eltűnsz a bevétellel.
KUN	Azt mondjátok, botladozik a forradalom. Azt mondjátok, éledeznek a szabadság ellenségei. Azt mondjátok, a szemem láttára halódnak a köztársaság legszebb vívmányai. Tizenkilenc január... milyen nyomorult hónap! A hosszú tél nem kedvez a bolsevikoknak az asztrológia szerint.
POGÁNY	Az ám, de a régi párt kimúlt, mint egy beteg ökör, felfúvódott az októberi nem várt zabálástól. A szocdem párt szétesett... Itt az idő, hogy eldobjuk az álarcokat. Amit eddig elértünk, még csak nem is elégséges. Elég a maszkabálból!
VÁGÓ	Te vörösre festenéd az eget is, Pogány.
POGÁNY	Ironizálsz, Vágó elvtárs? Hisz tudod jól, hisz tudod... Egy szavamba tart, és megmozdul Csepel. Egy-két bérpalota lángjainál még Kun Béla is jókedvre derülne.
KUN	Félek, hogy egyszer még kipróbálod.
POGÁNY	Én is félek, hogy egyszer még kipróbálom.
SZAMUELY	Az utca... a köztársaságról úgy beszélnek, mint szabadkőműves csapásról.
POGÁNY	Én készen állok.
SZAMUELY	No nem. Te és a te utcai bandáid. Én egy komoly tüntetésen gondolkodom, már napok óta. Mozdítsuk meg a tömeget.
POGÁNY	Amíg még hallgatnak a szavunkra.
VÁGÓ	Tüntetés?
SZAMUELY	A szociáldemokrácia ellen. Ezzel tiszta vizet öntenénk a pohárba.
POGÁNY	Látod, ez tetszik nekem.
KUN	Elég! Ebből elég, ne is gondoljatok többé erre.
POGÁNY	Jó volna, ha a forradalomnak egy forradalmi Tisza Istvánja is volna. Meddig fogsz még várakozni a függönyöd mögött, hogy az utcát lesd! December óta csak a Vörös Újságoddal törődsz, a cikkeidet firkálod.
KUN	Tudod, mit álmodtam ma? Hogy vesztőhelyre kísérnek hajnalban, mert megöltem a szeretőmet. Milyen hideg volt! Csak felriadok éjjel, és mellettem a szörnyű holttest, s fogalmam sincs, hogy történt... S egyre csak az jár az eszemben, hogy ezzel lesznek teli a holnapi lapok.
VÁGÓ	Borzalmasakat álmodsz.

VÁGÓ	Végre, hogy elment ez az ördög!
SZAMUELY	Pogány?
KUN	Ne bántsátok. Megöli a tehetetlenség. Csak ül a katonatanácsain, és nézi, hogy szélednek szét.
VÁGÓ	Szorítsuk a kormányt, de belülről. Böhm a mi emberünk. És ő a hadügyminiszter.
SZAMUELY	Böhm egy villanyszerelő. A Minisztertanácson rövidzárlat volt, Böhm nekivetkőzött, felmászott és kijavította. A minisztereknek leesett az álluk. A Károlyi meg, mióta a Várban lakik, csak a tükör előtt álldogál, és nézi, hogy áll neki a Szent István koronája.
KUN	Ezt már a Kerenszkijről is mondták.
SZAMUELY	És mi van a kaszárnyákban?

GARAMI	A vörösök mind merészebbek lettek. Az agitátoraik már a kaszárnyákban is megjelentek, és komoly romboló munkát végeznek. A légkör túlfűtött, sőt! Ezek a vörösök rabjai lettek egy olyan mámornak, amely elhiteti velük, hogy most mindent megkockáztathatnak.
BÖHM	Garami elvtárs, ismeri a véleményemet.
GARAMI	Ismerem a véleményét, Böhm, és le vagyok sújtva.
BÖHM	Gondolja végig...
GARAMI	A Népszava, még ezekben az órákban is, mindhalálig folytatja a bolsevizmus elleni harcot. Ez az orosz métely...

BÖHM	Ki maga, és mit akar?
EGY FIATAL TISZT	Honvédelmi miniszter úr, kegyelmes uram, jelenteni szeretnék.
BÖHM	Miért ilyen egzaltált, hadnagy úr?
TISZT	Kegyelmes uram, elnézését kérem, borotválatlan vagyok, nem vagyok megfürödve, hat nap, hat éjjel utaztam, jelenteni szeretnék.
BÖHM	Jelentsen.
TISZT	Kegyelmes uram, a rendelkezésem alatt álló lövészászlóalj, amely védelmi körletet foglalt el a Fogaras vármegyei Dubica és Királylaka között, meghátrált egy benyomuló román királyi alegység előtt, a védelmi körletet szégyenletesen feladta...
BÖHM	Hadnagy úr...
TISZT	A katonáim megtagadták az engedelmességet és kinevettek. Felelős vagyok a fegyelemért!
BÖHM	Ön lázas. Beteg.
TISZT	De a fegyelemért felelős vagyok! A mindenkori elöljáróm előtt! Az Isten, a király és a hazám előtt! (Hisztérikusan) És már nincs sapkarózsám! És kitüntetéseim sincsenek. De a fegyelemért mindörökre én felelek.
BÖHM	Üljön le, kérem.
TISZT	A parancsmegtagadás miatt tizedelés a helyszínen nem állt módomban. De a rám bízott zászlóajról most önnek, kegyelmes uram, legmagasabb evilági elöljárómnak, számot adok. (Főbe lövi magát)
BÖHM	Vigyék ki.

POGÁNY	No, lám. Nem tudtam, hogy ebben a szobában líceumi leánykák közé csöppentem. Ahol egyesek igencsak irtóznak attól a szótól, hogy vér. Nemsoká már majd elsápadnak, ha azt hallják, forradalom.
KUN	Hová akarsz kilyukadni?
POGÁNY	Igen, igen, bevallom, tisztelt urak, én is keresztet vetek, mielőtt kimondom, hogy proletárdiktatúra.
KUN	Mit akarsz tőlem?
POGÁNY	Az árnyékszékre is sápadtan járunk, hisz az is veszteséggel jár. Meglapultunk a Visegrádi utcában, mint a nyulak körvadászat előtt.
KUN	Várni kell.
POGÁNY	Úgy is van. Úgy helyes. Várni csak minél tovább. Isten hozott valamennyiünket a vén beszarik táborában. Majd tolókocsiból csinálunk forradalmat, a térdünkön pléddel.
KUN	Mit akarsz hát?
POGÁNY	Az agitátoraim bevették magukat mindenhová. Mindenütt az én embereim. Az egész város a kezemben lüktet, mint egy szív. Érzed? Hogy verdes, mint egy madár.
KUN	Beszélj.
POGÁNY	Támadjuk meg a Népszava-székházat. Tüntetés, és átrendezzük a berendezést.
KUN	Rendőrök védik.
POGÁNY	Tudom.
KUN	Te őrült! Te halottakat akarsz.
POGÁNY	Emlékezz októberre! A lánchídi vérfürdő volt az, ami felbőszítette a munkásokat.
KUN	Nem!
POGÁNY	Azt akarom, hogy elveszítsék az önuralmukat! Azt akarom, hogy bosszúért lihegjenek.
KUN	Áldozatokat akarsz.
POGÁNY	Mártírokat akarok. Bosszút akarok. Forradalmat akarok, a kurva életbe.
KUN	Nem, nem, nem!
POGÁNY	Befogod a füled? Félsz? Kun elvtárs fél? Vajon mitől? Fél, fél, tessék. Hívjak fel neked néhány apácát, hogy az ölükbe borulhass?
KUN	Elég.
POGÁNY	Elszáll az alkalom... Károlyi beteg, a pártja szétesett. A grófok feltámadtak, és már mozgolódnak. Az utolsó pillanat!
KUN	Népszava.	
POGÁNY	Árulók. Kormánypárt lettek, leköpnek minket az utcán. Cselédet tartanak, akár egy vidéki tekintetes. Szemét, korrupt, aljas banda.
KUN	A Népszava. A mi zászlónk.
POGÁNY	Zsidóznak. És Moszkvát emlegetik. S hogy gurul a rubel. Te Trockij ügynöke vagy, én Dzserzsinszkijé. És mi vagyunk a munkásosztály söpredéke.
KUN	Elég, elég! Elég! Nem bírom már.
POGÁNY	Rendeletbe adták, hogy mindenkinek csak öt szobája lehet, és nekik kész a forradalom.
KUN	Nem bírlak hallgatni.
POGÁNY	A Károlyi fölosztotta a földjét, ami nem is az övé, hanem a hitelezőké, hisz fülig adós. Mekkora csinnadratta volt, emlékszel? S mi történt azóta?
KUN	Mondd, csak mondd.
POGÁNY	A húr pattanásig van kihúzva!
KUN	Hát legyen! Legyen! Mosom kezeimet, legyen! Egy intés kell, azt mondod? Hazárdőr vagyok. El fogunk bukni. A lábamnál fogva húznak majd fel, és gyönyörködnek a kínlódásomban. Ez a húr elpattant, dögöljek meg, ha így muszáj. Csináld, amit kell.
POGÁNY	Végre.

Cserny előlép a függöny mögül
POGÁNY	Mindent hallottál, Cserny elvtárs! Tedd meg, ami szükséges.

KUN	A cselekvés hiánya megöli a forradalmat.
HANG	Helyes!
MÁSIK HANG	Földosztást!
KUN	Elválasztom a húst a haltól, a vért a víztől. Békés felvonulást a Népszava székháza előtt. Meg kell mutatnunk a szociáldemokráciának, hogy nem törődtünk bele... Többen elsápadtak közületek. Igen, a Népszava-székház előtt. Öntsünk tiszta vizet a pohárba!
HANGOK	Helyes! Le vele! Munkásárulók! Éljen a kommunista párt!
SZAMUELY	Mi ez az egész?

SZOCIÁLDEMOKRATA MUNKÁS	Kommunisták! Veszett kutyák. Tönkretesznek mindent, csak pusztítani képesek. A Népszava elleni mocskos támadásuk már várható volt... széttört berendezés, az épület lángokban, és halottak, rendőrök is, akik pedig szociáldemokraták voltak. Vérgőzös banda! Megérdemlik, amit most kapnak.

BOLSEVIK MUNKÁS	Vége a kommunizmusnak! Betiltották a Vörös Újságot, a pártot szétverték, és hol vannak a vezetők?
MÁSIK MUNKÁS	Ez kijárt nektek, te szemét. A Népszavát még a Ferenc Jóska csendőrei se merték bántani.

KUN	A tömegek magukra hagytak. Melyikőtök is mondta? Mindennek vége.
VÁGÓ	Erre most nincs idő. Fogd ezeket, és fuss.
KUN	Nem futhatunk el mindannyian.
VÁGÓ	Papírokat a kályhába. Átkozott tűz, most égj!
VALAKI	Találkozunk a megbeszélt helyen.
KUN	Siessetek. Megyek utánatok.

HANGOK	Vesszen Kun Béla! Az utolsó pillanat, hogy erőt mutassunk! Provokáció volt, azt mondják.
EGY ÚRNŐ	Melyik az a Szamuely, mutassa meg.
POLGÁR	Nem kapták el, megszökött...
ÚRINŐ	Azt mondják, csinos fiú.
HANGOK	A Kun! Ott viszik. Dögölj meg, vörös hóhér! Üsd, ne sajnáld. Ne ütöttétek volna a Népszavát! Csak röhögött a Károlyin. Ez legalább nem szökött meg. Testvérgyilkos! Lumpenek! Abcúg! Abcúg! Lámpavasra!
RENDŐRFOGALMAZÓ	Na, te szemét Kun. Nem kell félned, nem vagy egyedül, benn vannak az elvtársaid is. Vagy mégis félsz? Hallgatsz? (Pofon) Álljon egyenesen a Magyar Köztársaság rendőrsége előtt! Ez az. Hisz maga volt katona. Jó magyar. Vagy nem? Nem?! (Pofon)
MÁSIK RENDŐR	Neve?
KUN	Kun Béla.
RENDŐR	Született?
KUN	1886. Szilágycseh község.
RENDŐR	Vallása?
KUN	Római katolikus.
FOGALMAZÓ	Ebből elég. Szádra ne vedd még egyszer az anyaszentegyház nevét.
RENDŐR	Eredeti foglalkozása?
KUN	Újságíró.
RENDŐR	Katona?
KUN	1914. szeptembertől 1916. december 22-ig.
RENDŐR	Hol és milyen körülmények között esett fogságba?
KUN	Gorlicénél, sebesülten, orosz fogságba. Különféle szibériai táborokban voltam elhelyezve.
RENDŐR	Hogyan és mikor tért haza?
KUN	Császári és királyi tisztiorvosnak öltözve tavaly novemberben.
FOGALMAZÓ	Mennyi pénzt hoztál magaddal?
KUN	Semennyit.
HADNAGY	Nyomd le a fejét, le a vízbe. Ott az edény. Hazudsz, te szemét, bolsevik ügynök. Hazudsz piszkos. Mennyit kaptál?
KUN	Semmit, kérem.
FOGALMAZÓ	Nyomd le.
EGY RENDŐR	Hadnagy úr, kérem, elfordíthatom egy kicsit a lámpát, mert ebben a félhomályban alig látok valamit írni.
HADNAGY	Fordítsd, fiam.
FOGALMAZÓ	Most emeld ki. Na, kinek az ügynöke voltál? A Trockijé vagy a Leniné?
RENDŐR	Beszélje el a hadifogsága idején elkövetett cselekményeit.
KUN	Ne fojtsanak meg.
FOGALMAZÓ	Csak tartsd.
HADNAGY	Hol és milyen körülmények között lett komisszár a Vörös Hadseregben?
FOGALMAZÓ	Na, most kihúzhatod.
HADNAGY	Hány embert akasztott fel, míg maga volt a szaratovi direktórium elnöke?
KUN	Kérem...
HADNAGY	Na, ebből elég. Csináljátok. Ne a fejét, te! Még ki kell hallgatnunk.
RENDŐRÖK	(verik) Te szemét. Piszkos zsidó. Na, beszólsz-e?
Az ajtót újabb rendőrök törik be.
HADNAGY	Mi ez?
RENDŐRÖK	Hol a Kun Béla? A bátyámat ütötték. Felhúzni a gazembert! Mi vagyunk a törvény. Vigyázz, majd puskatussal.
HADNAGY	Kifelé! Itt kihallgatás folyik.
RENDŐRÖK	Félre az útból! Én szocialista vagyok, de ezt agyonverem.
HADNAGY	Fiam, szaladj a főkapitány úrért.
KUN	Védjen meg, kérem.
FOGALMAZÓ	Megbánta, amit tett? Nem fél az Istentől, hogy maga miatt kell reszketnie az egész városnak?
RENDŐRÖK	Üsd! Üsd a rohadtat. Szerető kell neked, szabad szerelem? Elájult. Üssed!
FŐKAPITÁNY	Rendőrök! Hát semmi se szent nektek? Ez az eljárás nem méltó a fegyelmezett szocialista rendőrséghez!
KUN	Feleségem van, gyerekem, ne bántsanak.
FŐKAPITÁNY	Rendőrök! Én, a főkapitány kérlek benneteket, hagyjátok abban. Szégyent hoztok ránk.
RENDŐR	Menjünk, ennek már úgyis vége.
KUN	Hívják a Landler ügyvédet, kérem. (Elájul)
FOGALMAZÓ	Orvos kell neked, nem ügyvéd.

EGY POLGÁR	Nézze, ez az a ház.
MÁSIK POLGÁR	Ki gondolná. Ne menjen beljebb, hátha még bajunk esik.
I. POLGÁR	Nos hát, az ilyen házakban születnek a Robespierre-k, nézze.
II. POLGÁR	Jobb, ha eltűnünk.

POLGÁR (HÁZMESTER) EGY HÁZ UDVARÁN	Kik maguk?
KÉT PROLI AZ ÁRNYÉKBÓL	Itt mi kérdezünk. Mit akartak tőled az urak?
POLGÁR	Kik maguk, a jó...
EGYIK MUNKÁS	Ne káromkodj.
MÁSIK MUNKÁS	És vigyázz a szádra, mit beszélsz ezekkel.
EGYIK MUNKÁS	Gondolj arra, hogy a fiad börtönben nem lenne büszke rád. Gondolj erre mindig.
MÁSIK MUNKÁS	Vagy mi eszedbe juttatjuk.
EGYIK MUNKÁS	Még találkozunk.
MÁSIK MUNKÁS	Jegyezd meg jól, még találkozunk.

POGÁNY	Nőillatot érzek, te Cserny. Emberhússal élsz, mint küklopsz a barlangjában? Nesze dohány, sodorj. Látom, kiesik érte a szemed.
SZAMUELY	A tüntetés elbukott, a forradalom fiókája ezt a gombócot a szemünkbe köpte.
POGÁNY	És helyette a szárnyainkat tépte ki.
CSERNY	Az utca népe részvéttel van Kun Béla iránt...
SZAMUELY	Irigylem, Cserny elvtárs, a kinti levegő nagyon hiányzik. Unok már szemembe húzott kalappal járni.
CSERNY	Nekem még csak kalapom sincs, a fenébe.
POGÁNY	Cserny, sans-culotte gazember, a hajadnál fogva fognak az első útszéli fára húzni, vigyázz magadra. Odakinn rólam mit mondanak?
CSERNY	Hogy katonai diktatúrát akarsz, főhatalomra törsz.
POGÁNY	És Tibor?
CSERNY	Revolverhős. Kun - a forradalom madárijesztője. S hogy lámpavasból emelt piedesztált magának.
SZAMUELY	Vigyázzatok, nem engedem őt megöletni.
POGÁNY	Hagyta megveretni magát...
SZAMUELY	Az pártutasításra történt. Másként hogy is engedtem volna. Persze, sejtette...?
POGÁNY	Meglehet. De többé nem fordulhat elő. És ez, Cserny, a te feladatod lesz.
SZAMUELY	És tudtátok talán, milyen a négy fal közt ülni, tudtátok ti azt? Újraírhattam az életemet, brávó!
MIMI	Ó, a nagy unalom. De hát nézhetted az utcát a függönyöd mögül. Mennyi olcsó románc! Síró lányok, nevető lányok, lányok kibontott hajjal, egy se lesett föl hozzád, mondd? Hitehagyó, hűtlen gazember, elhagyta az ő kis Mimijét. Tükröm, tükröm, ki ez a gazember mellettem?
SZAMUELY	A kis Mimi hűséges hercege.
MIMI	Megfojtsam talán, drága tükröm?
SZAMUELY	Jaj, hadd éljen még, egy keveset legalább.
MIMI	Vagy feladjam talán, és mentsem a bőrömet?
SZAMUELY	Egy csöpp szabad levegőt szívna még szegény.
MIMI	Hazudsz folyton, unlak, tükör.
SZAMUELY	Egy tiszta arc pedig, és oly ártatlan, ha nézed, a tiéd felett.
MIMI	Nézzük meg jól ezt az arcot, nehogy elfelejtsük.
SZAMUELY	Nemes vonások, és egész emberi, nem úgy találod?
MIMI	Mintha más volna mégis, ide füttyentettem a pokol egy ördögét. Most rámhajol, és átkarol, és a fülembe súg.
SZAMUELY	Micsoda varázsló! Mindent elér néhány szóval, ha úgy akarja. És mit suttog vajon?
MIMI	Szépeket súg, aztán így kiált: a bűn bére a halál! Nem tudtad ezt, tükör, kis tükör?
SZAMUELY	Egy hercegnő haját érzem az ajkamon, mennyei illat.
MIMI	Nem ismersz még minden hercegnőt, kis fémdarab, és ez itt egy zsarnok, mondhatom, úgy vigyázz!

MIMI	Bárcsak mindent tudhatnék rólad.
SZAMUELY	Hisz tudsz mindent. Egyszerű ember vagyok, semmi más.

SZAMUELY	Egy megtört szív vallomása.
MIMI	Leveszel a lábamról.
SZAMUELY	Őszinték az érzéseim, kisasszony.
MIMI	Elszáll minden erőm.
SZAMUELY	Minden nap egy törékeny mese, ha szépen élünk.
MIMI	Méltó az érzéseimre mégis, uram.
SZAMUELY	Ó, ébredő remény.
MIMI	Avagy ellenálljak? Akarat, akarat, most segíts meg!
SZAMUELY	Nem elég, amit látsz?
MIMI	Nem elég, amit látok.
SZAMUELY	Az öledbe hajtott fej, a párás tekintet?
MIMI	Színészkedés, hohó! Nem elég! Ezer évig rabszolga voltam.
SZAMUELY	Talán egy forró vallomás.
MIMI	Vallomás, a véreddel írott szavak? Gyerünk, gyerünk! Suttogj, lázíts fel, kis herceg!

MIMI	Herceg, herceg, borzalmakat látok a tenyeredben.
SZAMUELY	Halljuk a jóslatot!
MIMI	Reszkess! Leleplezlek, Kasperl, most véged, semmi arkánum nem segít. Az első jel Saturnus, az akasztott gyermek. Nem lát, nincs szeme, nem beszél, szája sincs. Az égen az arany fenevad harcol a lángszörnyeteggel, ez látszik itt. Szörnyűség! A vonalkígyó saját farkába mar, az elhivatottságod kétségtelen. Keresd az eredet forrásait, és győzelmet aratsz.
SZAMUELY	Mindez mit jelent?

MIMI	Tetszenek az ékszereim?
SZAMUELY	Jogom van rád.
MIMI	A fülbevalóm?
SZAMUELY	Persze, mi a jog?
MIMI	A sminkem? A pillám? Figyeld, ha mosolygok.
SZAMUELY	A lelkiismeretem lázong, ha az öledben fekszem.
MIMI	És ha haragszom! Vagy egy gondterhelt pillantás festőibb volna?
SZAMUELY	Szeretnék őszinte lenni végre.
MIMI	És ez a lakk! Gyöngyház vagy ében?
SZAMUELY	Csak segíteni tudnék magamon.
MIMI	Kis remegés a szemem sarkán, festéket rá!
SZAMUELY	Te és a szépítőszereid, tábornok és katonái.
MIMI	Mondják, hogy szép vagyok igaz?
SZAMUELY	Még várni kell, várni, istenem!
MIMI	Nem vágysz rám, mondd?

SZAMUELY	Mit elárul egy pillantásod, amit rám vetsz!
MIMI	Ideje, hogy hízelegj.
SZAMUELY	Hunyd le a szemed.
MIMI	Jaj, de furcsa.
SZAMUELY	Mit látsz?
MIMI	Sötétet vártam. Nevetsz?
SZAMUELY	Millió szín és kép, ez majd elvakít.
MIMI	Kavargás, szalagok, csokrok, szédület.
SZAMUELY	Majd minden összeáll.
MIMI	Félek.
SZAMUELY	Nyisd ki a szemed. Bátran.
MIMI	Zavarba hozol, esküszöm.

SZAMUELY	Rosszul vagy?
MIMI	Nem is tudom.

MIMI	Mióta is rejtőzöl nálam?

FEGYŐR I.	Tudja fene, mi jön. Az egész úgy szar, ahogy van. Van dohányod?
FEGYŐR II.	Hiába tarhálsz, te a Jóisten dohánykertjét is elszívnád.
FEGYŐR I.	Majd kapok a Katonatanácstól, ha tőled nem. Egyébként szarok bele, a parancsnokod vagyok, adjál egy sodrásra valót.
FEGYŐR II.	Máma nincsenek parancsnokok.
FEGYŐR I.	Rebellió van, a világnak vége. Na, megyek, kérek ezektől a kalandoroktól.

KUN	Máskor kopogjon, ha belép a pártirodába.
FEGYŐR	Elnézést, tisztelettel.
KUN	Na, mi van, fiam?
FEGYŐR	Színék egy cigarettát, alássan.
KUN	Fogja.

FEGYŐR	Az anyátokat. De jó bagót színak.
LANDLER	Hol találom, Kun urat?
FEGYŐR	Erre tessék, kérem.
LANDLER	Megismerem a hangját. De miért kiabál?
FEGYŐR	Felhívást diktál a nemzeti gyűlésnek.
LANDLER	Már spórolhatna a hangjával holnapig.

FEGYŐR II.	Na mi van?
FEGYŐR I.	Hát, vitáznak. Nesze, kapsz te is. Nem sok, de jó.
FEGYŐR II.	Még a végén bolsevik leszel. Nesze, gyufa, komisszár.

KUN	Maga itt! Épp készülök elsózni a levesüket.
LANDLER	Ne fáradjon. Az antant jegyzékéről bizonyára tud. A jelenlegi kormány halott. Mindennek vége. A lábai elé helyezem a Szociáldemokrata Pártot, Kun. A két párt egyesül, a platform a maguké.
KUN	Mit mond?
LANDLER	Nem érti? Tejhatalmat kapott. Mindenki magára vár, az ország maga előtt hever. Vegye át a hatalmat, kiáltsa ki a diktatúrát. Nem tudok többet mondani, értse meg. Halálosan fáradt vagyok.

VÁGÓ	Nem tudom elhinni.
LANDLER	Mit nem tud elhinni?
VÁGÓ	És Károlyi?
LANDLER	Lemondott. Minden törvényes. Kun, a szerencséje túlszárnyal minden képzeletet.
KUN	Látni akarom Károlyi lemondását.
LANDLER	Azt is látni fogja.

KUN	Sárból gyúrtak mindannyiunkat. Ki ne szédülne? A hatalmunk háborút jelent? Ki fél? Látom, mind nevettek, helyes, helyes.

KUN	Mindenki itt van? Pogány! (Megöleli) Természetesen nem lesznek nemzetgyűlési választások. A hatalom a munkás- és katonatanácsoké. Ez a te feladatod! Tudod a teendőd.
POGÁNY	És a hadsereg!
KUN	Elvtársaim. Feladataink: új egyesült pártszervezet létrehozása. A vezetésben a két párt együttesen foglal helyet. A párt a proletariátus nevében haladéktalanul átveszi az egész hatalmat.
POGÁNY	Írod testvér? Ez lesz a program.
KUN	Azonnal megteremtendő a munkásság osztályhadserege, amely a fegyvert kiveszi a burzsoázia kezéből. A legbensőbb fegyveres és szellemi szövetség kötendő az orosz szovjet kormánnyal!
LANDLER	Lehet, hogy csak két hét jut nekünk.
POGÁNY	Két hét? Gondoskodni fogunk többről is.
LANDLER	Nézze, Pogány. Tudom, mit éreznek most... Mégis azt kérem, fogja vissza valahogy az embereit. Mégiscsak vér nélkül győztek, és ezt értékeljék.
POGÁNY	Landler, figyeljen rám. Az embereim nyüszítenek a türelmetlenségtől, pillantson körbe. Most más idők jönnek. Más idők.

LANDLER	Jól van. Nem tehetünk mást. Már képtelen vagyok gondolkodni.
BÖHM	Nézd ezeket...
LANDLER	Túlságosan gúnyos vagy.
BÖHM	Én egy gúnyos bolsevik vagyok.
LANDLER	Én meg egy botcsinálta bolsevik. Mindegy, megcsináljuk a diktatúrát, két hét múlva megbukunk, már szappanozzák a köteleket.
BÖHM	Őrültek! Arról vitáznak, hogy mi legyen a párt neve! Elment az eszük.
LANDLER	Elég, ha bólintasz. Hallottad? Pogány szomorú, hogy nem utcai harcban győztek.
KUN	Itt írják alá, kérem.
LANDLER	Csak azt kötöm ki, hogy az átmenet vértelen legyen.
KUN	És ki fog intézkedni, ha zavargások lesznek? Ki lövet le egy munkást, ha betör egy kirakatot?
BÖHM	Ezt maguknak kell megtenniük. Itt nem lehet félreértés.
Kun nevet.
KUN	Alacsony vagyok, egy asztalra léptem, hogy szóljak hozzátok. Alacsony sorból lépek elő, zsidó vagyok, átkozott kurafi, Budapest réme, sötét gazember, a becsületes emberek kiköpnek a nevem hallatán. Igazuk van, az én becsületem más becsület, akár a tiétek is. Tudom, mit akarok, és tudom, mit akartok, a nemzet, amely sohasem kételkedett saját bátorságában, feltépte értem a zárkaajtót. Ma, a győztes forradalom napján, egy sötét vádtól emelek pajzsot magamnak, válaszolok rá, mert bár sose érdekelt, ami nekem magamnak a leghasznosabb, de annál inkább, amivel a köz érdekének tartozom.
A vád, a diktatúra vádja sötét keselyű a forradalom egén. Borzalmas vád, kegyetlen vád! Ilyen vád bűnös voltánál csak a merészsége nagyobb. Söpörjük el a trónt és Károlyit, éljen Kun Béla! De hát hogy lehetséges akkor, hogy beszédeimben a kommunista pártot neveztem a haza kínjai egyetlen orvosának! S nem magam! Avagy hol vannak a kincstáraim? A csapataim? Hol az arzenálok, amikkel rendelkezem? Ellenségeim ocsmány kritikája dicsérettel ér fel. Megaláztam a népet! (Mondják ugyanők) Való igaz, nem tudok hízelegni a népnek, hogy elveszítsem, nem ismerem a módját, hogy szakadék felé vezessem virágokkal telehintett úton.
A megszerzett hatalmat gőgöm hasznára fogom fordítani! Úgy van, úgy! Gőgöm a nép gőgje, köpjétek le a grófokat, nézzétek le, aki deresre húz. Amit a nép akar, közérdek, akarjatok bármit, megadom nektek. Kalapácsos ember, felszabadítom a lelkiismeretedet! Vagy alhatik-e a nép büntetlenül, ha ellenségei soraiban sunyítanak? Pontinusi mocsár békái! Mind emigránsok lesztek, kóbor, hazátlan ebek!
A nép java közjó, nincs szüksége erényre, semmi sem drága! Avagy nyughatunk-e addig, míg fel nem száradtak az összes szerencsétlenek könnyei? Van, aki olyannak látja a dolgokat, amilyenek, és azt kérdi, miért? Én arról álmodom, milyennek kell lenniük, és azt kérdem, miért ne? Én vagyok az, aki megválaszolhatok azoknak, akik diktatúrával gyanúsítanak, és bemocskolják a forradalmat, lépjenek csak közelebb, s nézzük, ki bírja le közülünk jobban a veszélyeket!

POGÁNY	Úgy hírlik, az átkozott gróf még nem adta be a derekát. Magát akarja miniszterelnöknek, igaz ez, Kunfi elvtárs?
KUNFI	Szó sincs róla.
POGÁNY	Pedig hallottam. Biztos forrásból.
KUNFI	Tévedés, kérem.
POGÁNY	Remélem. (Egy tiszthez) Megvagytok, fiam?
TISZT	Jelentem, igen. Lőállást foglaltunk a hegyen.
POGÁNY	Csak, hogy tudja, Kunfi, ez a hegy a Gellérthegy. Ha ellenállás lesz, tűzérséggel lövetem Pestet.
KUNFI	Ebbe Kun sose fog belemenni.
POGÁNY	Haha! Elsápadt, Kunfi elvtárs?
KATONA	Jön Szamuely!

SZAMUELY	Örömhírt közlök, elvtársak, a világ proletariátusa velünk van, lélegzet-visszafojtva szemléli minden tettünket. A Pravda külön rovatot nyitott a budapesti híreknek. Tudom, sokan úgy hívnak, a forradalom fenegyereke, a veszett Szamuely. De a Vörös Őrség máris dolgozik. A csavargók négyszáz üzletet fosztottak ki, ez kevesebb, mint októberben! S a javát máris fülön csíptük. Elfogtuk az utcán ok nélkül lövöldözőket. Itt rend lesz.
HANG	Mi csak okkal lövöldözünk!

SZAMUELY	Miénk a hatalom, miénk minden hatalom! Győztünk. Igen, igen! De mi legyen a következő lépésünk? Az ostobák bűneit Isten megbocsátja, de a forradalom nem. A nép liheg, mint egy győztes, megtépett kutya, az intő szóra vár. A nép! Szeretem a népet! Tudom, bármit tesz is, a lelkiismerete lesz a tanú, de elég-e a tanú, pislogó gyertyaláng? Az új kormány tartja a gyertyát.

KUN	Szamuely elvtárs igazi bolsevik, olyan, akiről joggal mondják ellenségeink: még sokra viszi, mindent elhisz, amit mond. Forradalmat hirdet, amelyre nem vagytok méltók. Azt mondja, a megbocsátás barbár bűn. Szamuely Tibor valamennyiőnk kedvence. Én szeretem őt. Ti szeretitek őt. A forradalom kedvence, felderül a szemünk, ha látjuk.
SZAMUELY	Ki tagadja, hogy fehér a tej? Ki tagadja, hogy a cián kék, és kék a Madonna szeme! Ki tagadja, hogy Kun Béla előttetek áll, pajzsa a népnek és védelmezője? Én nem vagyok a nép védelmezője, nem tarthatok igényt e címre, én a népből való vagyok. Ismerem a népet, ismerlek titeket, külváros. A nép jó, eredendően jó, és boldogságra született, és mindenütt rabszolga és szerencsétlen. Hogy jó legyen, a népnek csupán arra van szüksége, hogy jobban szeresse önmagát bármi másnál. Nem kímélhetitek ellenségeiteket, ahol a hazafiság van hatalmon, ott csak a gazemberség lehet ellenzékben.
KUN	Példás beszéd! Brávó, brávó! Szamuely megvilágította feladatunkat: az új kormány egységét a néppel.
EGY KOMMUNISTA	Szamuely: villámcsapás! Éljen!
KUN	A forradalom egységet hirdet, és könyörtelen az ellenségeivel. A nép, a szerencsétlenek ellen tapsolnak, mondja Szamuely, és ha vannak bírálói, azok a bűnösök közül kerülnek ki. A gyanú sárga, mennyi arc sárga itt! Aki nem gyűlöli a bűnt, mondja a mi Szamuelynk, nem szeretheti az erényt! Semmi sem áll
	Állhatja útját, még a közvélemény tévelygése sem.
HANG	Hangosabban! Hátul nem hallani.
KUN	Tapsoljatok! Tapsoljatok!

LANDLER	Te túlságosan gyűlölöd a bosszúvágyókat ahhoz, hogy szerethesd az embereket.
KUN	És Szamuely? Nem ismer más erényt, mit amit éjjelente a szeretője ölén gyakorol, meg a nyaláb fát, amivel fölgyújtja a bérpalotákat. Szamuely még Istent is szereti, mert az igazságosságra emlékezteti, és a köztársasági eszme.
LANDLER	Elég! A küldöttek már sugdolóznak. Szólj hozzájuk.
KUN	Ez lesz a fő vád, a nép erkölcstelenné tételére szőtt kísérlet. Eleven ördög!

KUN	Fogadjatok el minden tant, amely felemeli a lelkeket, és vessétek el, amik megrontanak. Forradalom népe! A sorsát egy vak erő irányítja, itt sétál közöttünk az asztalon vörös sipkában, a melle fedetlen, íme, hogy ringatja a csípőjét, titeket csábít. Hová, merre? A tábornokok felé sodor ez az erő? Lehetséges lenne minden határon túl semmibe venni a többi embert?

SZAMUELY	Villámcsapás, Szamuely! A nép egy kurva, a közvélemény kurva. Kire mosolyogsz, te rüfke? Támaszkodhat-e az ég egy törpe vállaira?
SEGÉDTISZT (POGÁNY)	Kiről beszélsz?

KUN	Te leszel a hadügyi népbiztos, Pogány. Ez persze jelképes is, hiszen te vagy a katonatanácsok ura.
POGÁNY	Értem.
KUN	A Vyx-jegyzéket pedig elfogadjuk. Ostobaság volna ezt az alkalmat elszalasztani, ez nekünk jó lesz. Európa szeretni fog minket.
POGÁNY	Európa! Rosszat álmodik, ha velünk álmodik.
KUN	Az ostobaságoknak pedig véget kell vetni. Békéscsaba hadat üzent Franciaországnak, és kétszáz hőzöngő megtámadta az aradi francia hadosztályt. Fejetlenség!
POGÁNY	Hadd szórakozzanak.

HANG	Kereszt testvér, mit láttál?
KERESZT TESTVÉR	Láttam, íme, a fehér lovat, a rajta ülőnek íja volt, és koronát kapott, és kijött győzve, hogy győzzön. És megnyílt a következő pecsét, és a hang azt mondta, jöjj és lásd.
HANG	Korona testvér, mit láttál?
KORONA TESTVÉR	Láttam, íme, a fekete lovat, és aki azon ült, mérleg volt a kezében. És megnyílt megint egy pecsét, és így szólt a hang, jöjj és lásd.
HANG	Érc testvér, mit láttál?
ÉRC TESTVÉR	Láttam akkor a sárga lovat, és aki rajta ült, annak neve halál, és a pokol követte őt, és hatalmat kaptak a föld negyedrészén, hogy fegyverrel öljenek és éhséggel és halállal és a föld farkasaival. És akkor hallottam, hogy így szólt: jöjj és lásd. És utána földre lapultam és reszkettem.

KUN	Hogy gomolyog a füst! Ég a város?
POGÁNY	Haha! Kun elvtárs tréfál!

SZAMUELY	Hogyan repül a repülő. Pogány elvtárs?
POGÁNY	Buú-buú, így repül!
SZAMUELY	Hogyan gurul az autó, Pogány elvtárs?
POGÁNY	Brr-brr, így gurul.
SZAMUELY	Hogy sípol a vonat, Pogány elvtárs?
POGÁNY	Sss-sss, így sípol.
SZAMUELY	Hogy megyünk mi Moszkvába, Pogány elvtárs?
POGÁNY	Szépasszonyok hátán lovagolva!

HANG	Félúton Pétervár és Párizs között, Kereszt testvér, mit láttál?
KERESZT TESTVÉR	Előkészült órára s napra minden.
HANG	Az új nap reggelén, Korona testvér, mit láttál?
KORONA TESTVÉR	Az égből leszállt a negyedik angyal.
HANG	Érc testvér, ne sírj.
ÉRC TESTVÉR	Arcom a Nap, hajam a Hold, az igazság előttem áll, de várni kell tovább.
MIND	Várni kell tovább.

KUN	Sohasem értették meg, mi az igazi erő. Úgy sétálnak, mint az alvajárók, pöffeszkednek. Mikor fogják megunni? Mégis, ki vethetné a szemükre? A guillotine szentté avatása még várat magára, de sokan már készülnek a harmadik forradalomra. Fáj a foguk... Hé, ki jár ott?
POGÁNY	Új rendelet készül, Kun elvtárs?
KUN	Fehér az arcod.
POGÁNY	A gyertyafény teszi.
KUN	Azt hittem, beteg vagy.
POGÁNY	Szinte összerezzentél.
KUN	Mit keresel itt?
POGÁNY	Vihar készülődne? Vagy zavar, ha elhúzom a függönyt? Hogy nyögnek a fák a szélben! A félénk társ zihál kint, az éjszaka. A legjobb idő az összeesküvésre.
KUN	Mit akarsz?
POGÁNY	Mindannyian várunk valamire. Oly rég szóltál hozzám. Nekem szükségem van erre. Fázol?
KUN	Mit akarsz?
POGÁNY	Hogy megosztja velem a terveit. Hogy beavat, és bizalmasává tesz. Tetszenek nekem az ilyenek, mint Kun elvtárs. Az arca... a forradalom címere. Bámulattá enyhül minden fortyogó harag, látva őt. De nem vezetjük-e félre magunkat?
KUN	Miért hallgattál el?
POGÁNY	Szívjuk a tüdőnket, és írjunk alá néhány utasítást. Vagy túlságosan gazember pofám van ahhoz, hogy miniszter legyek? Szégyen!
KUN	Szégyen.
POGÁNY	A titkárnők szőkék, és kontyot viselnek. Mellben elég erős. Hogy sürögnek! A tapéta mályvaszín, majdnem bíbor.
KUN	Letéped?
POGÁNY	Írógépek, íróasztal. Pecsétek. Könyvek, pfuj, pfuj, filozófia!
KUN	Égni fog?
POGÁNY	Mennyi irat. Ki győzi ezt? Az utolsó lapon mind eltűnünk.
KUN	Pokolra velük!
POGÁNY	Az ellenségeink nevetnek. Ez volna a forradalom? Nevessünk velük.

CSERNY	Mutasd a melled, babám! Egyébként talán nem lesz kedvem...
UTCALÁNY	Eredj innen, részeg vagy.
CSERNY	Hohó, ellenkezel? Még megjárod!
UTCALÁNY	Van, aki az ilyenekkel is törődik. Menj azokhoz.
CSERNY	Félretolsz? A népnek mindent szabad... és ki a nép? A nép én vagyok. Vagyis: mindent szabad. Ne tolj félre, szépen kérlek.
UTCALÁNY	Részeg vagy, és pénzed sincs.

PROLI	Nincs hatalom, amely megállítsa a forradalmat. Mutassuk fel az ellenforradalom véres fejét azoknak, akik még mindig a fejükkel játszanak, és nevetnek rajtunk! Üljünk halotti tort felettük, másfél millió párttag! A fegyver valóban töltve van!

SZAMUELY	Egy. A nagy vagyonok államosítása. Kettő. Az iskolák, az egészségügy. Három. A demokrácia. A forradalom rohan előre. Nem cipel többé roppant terheket! Aki megbotlott, nem visszük tovább. A forradalom nem szorul szájhősökre és Bonapartékra. Volt szociáldemokraták...
POGÁNY	Tartuffe! Komédiás!
SZAMUELY	A hóhérok vérből használnak pirosítót. De a proletariátus boldogságra szomjas és nem vérre. Elég a fogcsattogtatásból.
POGÁNY	És te mondod ezt, Szamuely! Veszett kutya.
VÁGÓ	Pogány megtisztította a Katonatanácsot a kommunistáktól! Vajon mire készül?
SZAMUELY	A lemondásra.
POGÁNY	Vigyorogj csak, kis Robespierre.
SZAMUELY	Csak a pofátlanságod védhetne már meg. Vagy fegyverrel akarsz tollba mondani a tanácsválasztásokon - nekünk?
KUN	Pogány elvtárs... a véleményedet kérjük.
POGÁNY	Édes Brutusom, a te tőröd jobban fáj... A bukásotok megérett, ha eltakarítotok az útból.
KUN	És az új hadügyminiszter?
HANGOK	Szamuely, ő volt a helyettes! Legyen Kun! Korvin, Korvin! Böhm!
VÁGÓ	Böhm.
KUN	Mindenki hallgat.
SZAMUELY	Patthelyzet. Legyen Böhm.
BÖHM	Nekem ne csapkodd az asztalt, nem vállalom.
POGÁNY	Vállald el. Hadd tekerjék ki a nyakad.
KUN	A hadügyet egy bizottság veszi át. De az elnök: Böhm elvtárs. Mit motyogsz?
BÖHM	Hisz itt a háború.
POGÁNY	Böhm, az utcán már fonják a kötelet a nyakadra.

KUN	Itt a háború. Nem félek.

AGITÁTOR (VÁGÓ)	Azt hittétek, szarban hagyhatjátok a forradalmat? Azt hittétek, hogy játszotok? Mit jelent nektek a forradalom? Egyenlőséget jelent vajon? Így van, elvtárs, ezt jelenti, és többet ennél. Vannak, akik összerondították magukat ijedtükben a hallatán. Azon vagyunk, hogy ne is múljon el a félelmük. Akiknek félniük kell, féljenek, ez lesz a mi örömünk. Mi hát a forradalom? Van, aki úgy veszi a szájára ezt a szót, mintha mocskolódna. De a forradalom nem káromkodik, és nem fenyegetőzik. A forradalom nem a lotyód, hogy hanyatt döntsd, és nem kergetheted el magadtól, mert magad maradsz. Látjátok a zászlót mögöttem? Vörös, és ebből mindenki értsen! Szabadság. És egyenlőség. És testvériség. A forradalom, ez Magyarország. És ma szüksége van rád. És rád is. És rád, elvtárs. És rád. Rád!
SZAMUELY	Elég, elég, elég! A román támadás óta világosan látszik, micsoda feneketlen örvénybe kerültünk. Felfüggesztettük a nyolcórás munkaidőt, s proletariátus ismét úgy dolgozik, mint az igavonó barom, és meg is hal, ha kell, hisz a munkásság fele a frontra ment. De a szakszervezeti demokrácia nem pótolja a fegyelmet! A parasztság lesajnál minket, csak a földjét túrja, amit pedig tőlünk kapott. Mától vége ennek! A saját nyakunkra tesszük a kötelet ebben a liberális posványban. Eltűrtük, hogy a saját székely hadosztályunk fehér karszalagot tegyen, és a Vörös Hadseregre lőjön. Vegye tudomásul a magyar burzsoázia, hogy a mai naptól kezdve túsznak tekintjük. A papok ellenünk lázítanak, s mi mit teszünk? Engedélyezzük a szabad vallásgyakorlást! Vége! Vége! Vége! Bejelentem a proletárdiktatúrát.

BÍRÓ	Ön azt állította, hogy a csőcselék vette át az uralmat. Igaz ez?
VÁDLOTT	Igaz! Nem fogom tagadni.
BÍRÓ	Unlak, bolond Pierrot, hogy unom már. Nos, figyeljen. A csőcselék önt futni engedi, mehet.
AGITÁTOR	Forradalmi törvényszék, piha! Elég volt, mehet! Kabarévá silányult a szent munka! Új forradalmi törvényszéket állítunk ezennel a nép nevében, a nép sorából. Egy vasöntő, egy matróz, egy szobalány. Éljen a törvényszék! Parókát reájuk! És talárt!
CSERNY	Egy percet adok a védelemnek.
VÉDŐ	Ez nem eljárás! Követelem...
CSERNY	Íme, lejárt. A bíróság ítélethozatalra visszavonul.
HANG	A matróz-bíró a szobalány-bíró mellét tapogatja.
HANG	Mit látsz még?
HANG	Meghozták az ítéletet.
CSERNY	A forradalmi törvényszék döntése kész: kötél általi halál, vagyonelkobzással karöltve. Hadd lógjon a főtéren, táblával a nyakán. A bűnsegédeknek háromszori valagba rugdosás.
A szobalány-bírónő fölnevet.

AGITÁTOR	Aki nem érezte, most megérzi kezünk erejét.

I. POLGÁR	Panem et circenses. Micsoda május elseje. Én fázom.
II. POLGÁR	Vörös az orra, mint egy bolsevik lobogó.
I. POLGÁR	Látta a gipszszobrokat? Csak tudnám, mi végez velük, az eső vagy a tisztességes uralom.
II. POLGÁR	Szobor-gigászok, kísértetek, vörösre festve. Árpád vezért bedeszkázták, tízméteres Marxot öntöttek rá. Minden villamos vörös, és a földalatti.
I. POLGÁR	És a Vérmező: negyvenméteres koporsó Martinovics emlékének. Mondja, járt már maga a Margitszigeten?
II. POLGÁR	A főváros halott. Gipsz, gipsz, vörös oszlopok, girlandok, csillagok. Fullasztó maskara. Ez a sátán ünnepe.
I. POLGÁR	Hm, ez igaz.
II. POLGÁR	A vörös rongy vérvágyat kelt a megvadult bikában. Guillotine lesz a Duna partján.
I. POLGÁR	És mit láttam? Százfős cigánybanda nyekergi az Internacionálét, halálra válva és szmokingban, és a rendőrségnek új vezére van, egy szabósegéd, és megvédték Nyíregyházát a romántól, és másnap millió könyvet bezúztak, így ünnepeltek. Nézze, ott! Kinn az ablakon!
II. POLGÁR	Az apokalipszis lovasai. (Poharat vág a tükörbe)

VÖRÖSŐR	Szóval szökni akartatok, nyavalyások.
BUNDÁS NŐ	Én, kérem...
VÖRÖSŐR	És mi maga, nagyságos vagy méltóságos?
BUNDÁS NŐ	Nagys... Nem vagyok semmi.
VÖRÖSŐR	Át a csehekhez. Szép. Hát én most lelövetem magukat. Mi a neve?
Bundás nő sírva fakad.
Batyuznak, vidékre járnak. Nem tudják, hogy ott nincs kenyér? De maguknak semmiképp.
ÚR	Kérem...
VÖRÖSŐR	Nem bánom, menjenek. A vesztükbe rohannak, a csehek köpni fognak magukra. Tíz Lajos-arany, ezt lefoglalom.
ÚR	Egy hete már Párizsról álmodom.
VÖRÖSŐR	Te viszed át őket.
Másik vörösőr ujjaival mutatja, hogy öt. Vörösőr ujjaival mutatja, hogy kettő.

CSERNY	Ne bőgj, már mondtam.
JULI	Úgyis tudom, hogy van valaki más az életedben.
CSERNY	Mit lógsz rajtam mindig?
JULI	Az a pincérnő a kávéházból, a vörös hajú. Azt mondta, polgármestert csinálsz belőle. Hogy lóg a melle, pfuj! Utálatos!
CSERNY	Nincs senkim, mondtam már. Ki nem állhatom, ha sírsz. És egyébként nem is lóg a melle.
JULI	Már nem engem szeretsz.

Szamuely és Mimi kézenfogva sétál a pályaudvaron,
Szamuely Győrbe indul, a húsvéti beszédét gyakorolja
SZAMUELY	(udvarol) A hatalom a kezünkben van. Aki azt akarja, hogy visszatérjen a régi uralom, fel kell akasztani. Át kell harapni a torkát. Most szükség lesz arra, hogy vér folyjon. A vértől nem kell félni. Hatalmassá fog tenni bennünket. A vér lesz az, ami az igazi világhoz elvezet minket. Ki fogjuk irtani, ha kell, az egész burzsoáziát.
MIMI	(integet, egyedül a naplójába ír) A Nyugati pályaudvarhoz mentünk, a Frontmögötti Bizottságok szerelvényéhez. Tibor fogadott minket, megölelt. Tibor szeret engem! Épp a húsvéti beszédét írta a vérről. Megmutatta a császár vonatát, ott vesztegelt egy külső sínen. Fényűző vonat volt, a többinél szélesebb.
Vörös plüssel kitapétázott tróntermes vagont is láttam. A trón és körös-körül minden vörös plüss! Függönyök hatalmas bojtokkal. A trón kis emelvényen állt. Én, mint apám lánya, ráültem a trónra. Mindenki nevetett!

CSERNY	Vénséges vénember, mocskos, taknyos öreg! Sírsz a pár pofontól, amit a legényeimtől kaptál, az életedet sirasd! Öt év nyomorúsága tüzeli a vérem, öt év adóssága, sátán. Írástudatlan vagyok, bohóc, cseléd, hazátlan eb, a nevem se tudom leírni, és semmi mást se, de egyet igen, a tiédet. Öt évig tanultam, a véremmel, a hugyommal, a verítékemmel. Sárral írtam a falakra, amerre jártam, benzinnel írtam a zsúptetőkre, hogy el ne felejtse senki, intéző, vén ördög, a frontra vágtál, mert megkívántad az asszonyom mellét, lottyadt. Belzebub. Ne kapkodj a kezemhez, undorodom a könnyeidtől, vagy a taknyod ez?
ÖREG	Csak nem ezért jöttél tán, hogy a halálom legyél?
CSERNY	Sírt a lábam, mire megleltelek, öt évet haraptam le érted az életemből, tetvek közt a sárban, de megöllek, és tiszta már a lelkem, mint Jézus orcája.
ÖREG	Tiszteltél-becsültél, megsüvegeltél. Apáddal-anyáddal jól bántam életembe... nem kívánhatod egy öreg halálát. Hibáztam-vétkeztem, de akárha apád lennék.
CSERNY	Isten nagy kék ege fölöttünk, Szűz Mária s az angyalok tanúim az égben, elég soká türtőztettem magam! Bűzlik a lelked, mint a feltépett lódög, gyötri az orrom! A kényes orrom! Áporodott a szíved és taszító, mint a hadikurvák öle hajnal felé. Bíbor szív, sápadt szív, folyni fog a véred.
ÖREG	Fogd a pénzem, régi kincseim, menj utadra, a családom vagyona a tiéd, minden a tiéd, hagyj élnem...
CSERNY	Az életem rosszabb volt, mint a pokolban, ettől várok üdvösséget.
ÖREG	Leszúrtál, a becsületed haldoklik. Úgy beszéltem veled, mint a magyar birodalom tisztjével s úriemberrel, pedig hát ti büdös parasztok, Raszputyin farkasai, úgy látom, sárkánytejet szoptatok. Megátkozlak titeket, vörösök vagytok, mint a csizmádon a vérem, a szolgám leszel odaát is, kurafi.
CSERNY	Megdöglött, földet rá. Ettől tán megnyugszik az én vándor lelkem.

STROMFELD	Miskolc visszavétele óta a csapatok harci szelleme különösen jó. Az első és hatodik hadosztály Szerencs-Gönc-Vilmány-Nagyida-vonalon előrehaladva ma hajnalban elfoglalta Kassát. A 39. dandár Rimaszombatnál áll, a 80. Losonc-Zólyom irányban tervezett ütemben halad. Körmöcbánya-Besztercebánya-Nyitra vonal elérése várható. Azonnali lőszerutánpótlást kérek. Stromfeld. Si....irozd!
TÁVÍRÁSZ	Igenis.
STROMFELD	Mi van fiam?
KATONA	Jelentem, a 10. dandár 60 órája nem aludt. Pihenőt kér.
STROMFELD	Abosban szállót rendeltem nekik, ahol széplányok melegítik előre az ágyakat.
KATONA	Jelentem. Abos még nem a miénk.
STROMFELD	(Hűvösen) Hát el kell foglalni.
TÁVÍRÁSZ	Mindjárt meglesz az összeköttetés. Ki ugat bele?
STROMFELD	Hát maga?
VÖRÖSPARANCSNOK	Alássan jelentem, jelenteni szeretnék.
TÁVÍRÁSZ	Az anyád! Ez szól bele. A 46. dandár jelentkezik, elfoglalta Nyustyát. Utasítást kér.
STROMFELD	Pihenő után törjenek elő Tiszolcig.
VÖRÖSPARANCSNOK	Alássan jelentem, parancsnok elvtárs, nem bírom már. Tiszafüred óta vagyok itt, és már előbb is... Ön már a Ludovikán is parancsnokom volt.
TÁVÍRÁSZ	A 46-osok tüzérségi támogatást kérnek.
STROMFELD	Irányítsd az osztályt Aggtelekről. Mi van, fiam?
VÖRÖSPARANCSNOK	Hisz már rendelkezési állományban is... halálosan fáradt vagyok. Én a császári és királyi hadsereg századosa voltam.
TÁVÍRÁSZ	(morog) Szuhafőnél elakadt a lőszeroszlop.
VÖRÖSPARANCSNOK	Szegeden a volt évfolyamtársaim kávéháztól kávéházig korzóznak, s úgy lépnek előre rangban. Hozzám már mindegyik rangidős...
TÁVÍRÁSZ	Na, ez beszart. Apparát, apparát, kapsz egy pofont!
STROMFELD	Szuhafő? Küldj ki egy utászszakaszt.
VÖRÖSPARANCSNOK	Itt még eltörölték a rangokat. Én mint volt százados...
STROMFELD	Írd, napiparancs! Hoványi volt századost a liszkai áttörésnél tanúsított rendkívüli helytállása miatt a mai nappal volt őrnaggyá léptetem elő.
TÁVÍRÁSZ	Hurrá! Megvan az összeköttetés! Az anyját, de ügyes vagyok!

STROMFELD	Halló, ki beszél?
HANG	Korbély beszél Pétervásárról.
STROMFELD	Mi a keserves szakramentumot keres maga Pétervásáron?
HANG	Zavarom a csehet Disznód felé.
STROMFELD	A keservit! Még csak tüzérségi előkészítést csinálunk, magát a lovasság fedezi jobbról. Mi volt a parancs?
KATONA	Jelentem, megjött Szamuely elvtárs.
HANG	Jelentem, parancs volt, hogy nyugtalanítsam a csehet.
STROMFELD	A huszár anyátokat! És maga rohammal nyugtalanít? Pétervásár holnapra volt kitűzve, a terv szerint!
SZAMUELY	Erőt, egészséget, elvtársak.
HANG	Nem tehetek róla, jelentem, hogy a cseh nem nyugtalankodott, csak elfutott. Otthagyta Pétervásárt, mint bolond tehén a fiát.
STROMFELD	Halló...
SZAMUELY	Erőt, egészséget, elvtársak. Vegyék le a nemzetiszín karszalagokat.

SZAMUELY	Tiszt urak! Kesztyűt hordanak és paszományt. Igen, igen.
STROMFELD	Mit jelentsen ez?
SZAMUELY	Baráti látogatás. Körülnézek itt, mint jó szomszédnál szokás. Zavartok? Tudja, hogy Landler úgy viselkedik, mint egy Lukasich, mióta önnél járt? Gondoltam, megnézem, mi hatott rá ennyire. Vagy zavarok?
STROMFELD	Nem tudom mire vélni.
SZAMUELY	Maga olyan, mint egy arkangyal, Stromfeld. Pesten mindenki magáról beszél, de még senki sem látta. Szürke eminenciás...
STROMFELD	Már régen akartam mondani, Szamuely, kérem, hogy fékezze meg az embereit. Zavarnak a munkámban.
SZAMUELY	A front mögötti bizottságok? (Nevet) A forradalom lelkiismerete. Nemsokára idáig is elérnek, tudja?

SZAMUELY	Ülj mellém, szívem.
MIMI	Mostanra és mindenkorra?
SZAMUELY	Tanácstalan vagyok.
MIMI	Sírsz majd, ha átkarollak.
SZAMUELY	Miniszter lettem. Az életemen túl nem volt mit vesztenem.
MIMI	Így volt.
SZAMUELY	Ez a perc örökké tart, nem érzed?
MIMI	Nyomtalanul múlik el
SZAMUELY	Koronás fők vagyunk, nem érzed?
MIMI	Nem érzed a kezem a válladon?
SZAMUELY	Néha még álmodom.
MIMI	Vedd könnyedebben a dolgokat.
SZAMUELY	És ez az én bűnöm lenne?
MIMI	Régen még vártál rám
SZAMUELY	Mennyi őrjöngés, mennyi gyalázat! Mennyi gúny! Az érzékeim eltompultak. Meghaltam.
MIMI	Felejtsd el, felejtsd el.
SZAMUELY	Miniszter lettem. Csak az életem maradt. Pfuj, ócskaság! Mennyi lom. Hogy zúgtak a harangok! Véres ünnepély. Szép lelkiismeret, mit tanácsolsz? Megcsókolsz-e még?

Egy munkástanács
I. MUNKÁS	A forradalmi háború kihúzta a talajt a lábunk alól. A legjobbjainkat feláldoztuk a köz oltárán, itthon csak a gyanúsak maradtak, akiknek rögtön megnőtt a hangjuk! Kun elvtárs, miért hallgat?
II. MUNKÁS	A népbiztosok egy klikkje kivonja magát a köz ellenőrzése alól, valóságos klubot alkot. Azt hittétek, azzal befogjátok a szánkat, hogy rendeleteket hoztok?
III. MUNKÁS	Senkinek nem lehet több, mint két rend ruhája, és fedél kell, hogy legyen mindenki feje felett. De még nem vagyunk kész.
I. MUNKÁS	Meg kell tisztítani a Vörös Őrséget az engedékenyektől. Az alkotmány egy szót sem szól a nép vérszopói ellen.
KUN	Bár a Népbiztosok Tanácsa a gazdasági szabadság oldalán áll, mégsem szálltunk szembe a követelésekkel, és életbe léptettük az árszabályozást.
II. MUNKÁS	Le a mérsékeltekkel! Leköpik a forradalmunkat!
KUN	Szélsőség... Önök árulást követelnek.
II. MUNKÁS	Húszezer ellenforradalmár lapul Budapesten, a jelre várva, hogy rárontson a külvárosokra.
I. MUNKÁSNŐ	Követeljük, hogy ébredjen fel a szabadság, mielőtt veszélybe sodornák a harácsolók.
KUN	Önök szeretnek engem, ez az egyetlen vigaszom.
I. MUNKÁS	Kun, állj az élünkre!
MUNKÁSNŐK	Szamuely, Szamuely!
II. MUNKÁS	Itt csak egyvalami segít, eresszétek szabadon a tanácsokat, hogy háborút kezdhessen a gazdagokkal.
I. MUNKÁSNŐ	Habsburg Józsefet a forradalom állítólagos kormánya szöktette vidékre!
II. MUNKÁSNŐ	Női ruhában! Hogy nem voltam ott, hogy a szoknyája alá nézzek, hogy van-e ott fogódzó a lámpavasra!
I. MUNKÁSNŐ	Állítsunk új vörösosztagokat! Adjunk nekik felhatalmazást! Dögöljenek meg az áruhalmozók!
II. MUNKÁS	Ideje, hogy őrjáratot tartsunk a nép uralma védelmében. Nohát, nemcsak az arisztokratát kell becsukni, de azt is, aki semmit se tett a szabadságért.
KUN	A népbiztosok hozzájárulnak, hogy megtisztítsák a Vörös Őrséget.
II. MUNKÁS	Le a gyanúsakkal! Gyanús, aki kiköp a népuralomra, de gyanús, aki közömbösen fogadta az új rendeleteket. Gyanús a szép beszéd. Az ellenforradalmároknak nincsenek jogaik.
MUNKÁSNŐ	Aknázzuk alá a börtönöket! Ez lesz a mi zálogunk, hogy a nép kormánya el ne csábuljon a selyemgallérosoktól.
KUN	A népbiztosok elismerik, hogy a vád igaz, ha a köz vádol bárkit, hisz a bizonyíték ott van minden felháborodott polgár szívében. Ma nemcsak az bűn, ha valaki így kiált, éljen a király. Törvényszéket állítunk fel a harácsolók leleplezése céljából.
III. MUNKÁS	Új törvények kellenek! Ha a kerület lemond a vallási kultuszokról, kapja meg a templomok vagyonát. Állítsunk emléket a szabadság mártírjainak, és forradalmi szentháromságot. Ingyenkonyhát minden házba, és ruhát és fegyvert. Biztosítani kell a forradalom tisztaságát!
KUN	A célok világosak. A rangsorolt pontok közt első a haza védelme. Az egyenlősége záloga a Vörös Hadsereg. A forradalom veszélyben van! Könnyes szemmel látom a nép éberségét. Listát készítettek a lámpavas vendégeiről, a hazafiatlanokról, a grófokról és a gyanúsakról, akik jóllaknak minden délben, és a helyesírást is ismerik. Dicséretes! A nép szava nem lehet pusztába kiáltott szó! A forradalom veszett ellenségei a sarkunkban lihegnek, és a torkunkat keresik. A Népbiztosok Tanácsa bevezette az állandó ülésezést, aki ma elfárad, az ellenforradalmat szolgálja. A Népbiztosok Tanácsa számít a munkástanácsokra, a tanácsok a forradalom templomai, ahol a nép ítéli meg a szabadság lehetőségeit. Félő azonban, hogy ravaszkodók kerítik hatalmukba a tanácsokat, nagy szavakkal és ígéretekkel, amikkel a népbiztosokat ostorozzák. A hadseregben ágálnak a fiók-Bonaparték. A forradalom anyafarkasa veszélyt szimatolt, és ingerült, ellöki a kölykeit. A Népbiztosok Tanácsa nem veszítheti el a nép bizalmát! A nép támadástól fél, ez meg kell hogy sokszorozza erőit! Nézzétek, mit tesz északon a Vörös Hadsereg!
II. MUNKÁS	A nép vérének minden cseppje aranyat ér. Félek, hiába hullatjuk. Aki minket becsapna, kockára teszi az életét.

KUN	A nép gyanakszik és elégedetlen.
BÖHM	A vezetőkre mutogatnak.
KUN	A breszti béke... újabban sokszor eszembe jut. Béke északon, rendcsinálás Pesten. A kormány még mindig magán viseli az ideiglenesség jeleit.
BÖHM	Le kell mondani a túszok szedéséről, megnyerni a külföld bizalmát. Soha nem lesz elég élelmiszerünk, és a népharag a csatornába talál fojtani minket.
KUN	Szamuely azt hiszi, hogy a terror is kimérhető kenyér helyett.
BÖHM	A veszetteket a frontra kell küldeni. Ez ügyes húzás lenne.
KUN	Borotvaélen táncolunk. Eltüntetni a veszetteket. De visszafelé meddig tart a forradalom?
BÖHM	Előzzük meg őket, előzzük meg! Így valamit még megmenthetünk.
KUN	Böhm, meddig kísérsz el te engem?

KUN	Tiktak. Tiktak. Metronóm, meddig kínzol? Szabály, szabály, szabály. Állj meg! Dögölj meg! Őrült vagyok, aljanép. Nyúlszájú részegeknek prédikálok... Azt mondják, Szamuely hercegi palástban járatja a szeretőjét, hallod? A hadsereg eljutott a legbűzösebb északi kanálisokig. Mekkora hegyek! Jártam arra... Szamuely és Stromfeld, kié a forradalom? Senki sem vethet a szememre semmit. A mérleg nyelve... Olyan ez a szoba, mint egy koporsó! Mi történik északon, a rohadt anyátokat! Jelentsetek!

AGITÁTOR	Nem a félénkek tették-e tönkre a köz ügyét? Nem a félintézkedések taszították-e a nemzetet a bukás küszöbére? Hasznára válik a forradalomnak, ha vannak hívei, akik magukkal sodornak másokat, és felrázzák a közvéleményt, nehogy megposhadjon. Ne féljetek a lelkiismeret kínjaitól, a grófok fegyverei Lukasichot a hátsó kijáraton szöktették meg októberben, a szánalmunk utolsó morzsái is leperegtek ezen a rostán. Szökjetek meg! Szökjetek meg! Az árulástól féljetek.

KUN	Ki vádol még? Rajta, szép nap! Beszéljetek! Hízelegjetek nyugodtan, ártatlanok vagytok előttem. Ki szeretne a lelkiismeretem lenni? Te ott? Vagy te? Pucérnak érezné magát. És védtelennek. Szörnyűség, igaz? Dicsérjetek! Vagy nem találtok szavakat?

KUN	A mérleg nyelve nem leng ki többé, a forradalom holtponton billeg. Egy lépés jobbra, egy lépés balra, mindennek vége. Hogy lobognak a fáklyalángok! Mint a gyertyák az asztalon... csak üvöltsetek. A győzelem küszöbön áll, az antant... tárgyalni jöttek. Dúsan megrakott asztal. Miféle nyomokat hagyunk magunk mögött? A forradalom, a forradalom... Mit kértek még tőlem?
AGITÁTOR	Ütött az óra, hogy megkondítsátok a szabadság vészharangját!

Vége

Kiegészítő jelenetek

JULI	Ezért jutottam ide. Csak iszok, már nem is dolgozok. Nincs pénzem semmi se. Szűz Máriám, ezt kértem tőled mindig, csak ezt. Hogy csak szerelmes ne legyek. Most mi lesz velem?
MIMI	Ne töröld a lepedőbe az arcodat.
JULI	Elkenődött a festék.
MIMI	És ne szívd az orrod.
JULI	Bőgök, egész nap csak őt várom. Piszkos strici. Istenem. Hazudott, hazudott...
MIMI	Nesze, egy zsebkendő.
JULI	De tudtam én!
MIMI	Már megint bőgsz?
JULI	Csak lennék legalább terhes tőle, de még az se. Megbüntetett engem az Isten.

SZERZETES	Gyónni kívántál, leányom.
JULI	Én olyan bűnös vagyok, atyám, hogy az szentség! Atyám, én egy olyanféle vagyok...
SZERZETES	Krisztus a beteg lelkekért jött el hozzánk, lányom. Miben vétkeztél?
JULI	Nem segíthet énrajtam senki. Egy rossz nő vagyok én. Senkin se segítettem életembe se, csak egyen. Csak egyet szerettem. Ez az én bűnöm. (Zokog) Egyedül vagyok.
SZERZETES	Az úrnak sohasem az a szándéka, hogy a Golgotát könnyen járjuk végig. A kötelesség kemény, a jutalom csodálatos. Tűrj békén. Nincs mitől félned, leányom, tűrj békén.

CSERNY	Azt hittétek talán, hogy én kőből vagyok? Azt hittétek talán, nekem a mennyország, hogy a Lenin-fiúk parancsnoka vagyok? Kötelesség, kötelesség, kötelesség! Véres kötelesség! Próbára tett az Isten, billeg a mérleg. Itt fogtok hagyni mind, ha üt az óra. Mutogatni fogtok rám, le fogtok köpni, a húsomból esztek. Magamra hagytok mind. Juli meg gyufát ivott. Hát azt hittétek, hogy nekem nem szakad meg a szívem? Azt hittétek, hogy ez a mennyország?
SZAMUELY	Tiszt urak! Maguk a forradalmat fogják szolgálni, tetszik vagy nem. Mind a forradalmat fogjátok szolgálni, álmotokban is. Ha felnyögtök az éjjel, és felriadtok, tudni fogjátok, ez is a forradalom javára volt. Éjjel és nappal, akarva-akaratlan, csontig-velőig!

Félreverik a harangokat.
EGY PAP	Jézus fehér bárányai! Elérkezett a leszámolás órája!
TENGERTISZT	A monitorok legénysége felszabadítja Budapestet a vörös rémuralom alól.
PAP	Június 24.! Áldott légy diadalmas nap, letörlöd a szégyent!
TISZT	Ludovikás hallgató urak! Tiszt urak! Alakítsák meg a zászlóaljakat, felhatalmazom önöket, hogy vegyék át a bűnös város kormányzását. A hazáért, a szent magyar királyságért!
LUDOVIKÁSOK	Második szakasz, a telefonközponthoz. Ha nem tudjátok bevenni, lőjétek szét.
- A királyért!
- Foglyot nem ejtünk.
- Harmadévfolyam, vigyázz! Jobbra igazodj!
- Hányan hiányoznak? Oszd a fegyvert!
- Lépést tarts!
- A pályaudvarokhoz, a pályaudvarokhoz! Harmadik század!
- Tiszteletadás a monitorok legénységének!
EGY TISZTIISKOLÁS	A Szovjetház, vagyis a Hungária Szálló védelmét vörös munkásnők vették át.
HANGOK	A Belváros már a mienk. A Hungária előtt halottakkal teli a kövezet. Nőkre nem lövünk.
EGY TISZT	De szukákra igen. Negyedik-ötödik század. Futólépés. Ez rátok vár.
HANGOK	Igazodj! Bőgnek a gyári szirénák! Mozgósítják a munkásokat. Előre! Eltiporjuk a cselédeket.
MUNKÁSNŐ	Dögöljetek meg, kurafiak. Ne bántsatok, ne bántsatok.
FIÚK	Szuka! Gránát volt a kezében, úgy kaptuk el. Lámpavasra a bolsevikkal! Tollba, szurokba! Vége, vége. Már meghalt.
TISZT	Csepelen erős az ellenállás. Szétaprózzuk az erőnket.
MÁSIK TISZT	Krisztinaváros lőszerutánpótlást kér.
TISZT	Vége, vége, a monitorok menekülnek! Mindennek vége! Jönnek a vörös lovasok!
MAGAS RANGÚ TISZT	Uraim! Szorongattatott helyzetünkben mint rangidős tiszt bejelentem, hogy harcunk elbukott. Megparancsolom, hogy tépjék le váll-lapjaikat, fehér karszalagjaikat, és késedelem nélkül rejtőzzenek el, ki-ki otthonában, vagy ahol teheti! A harcnak vége.
HANGOK	Hazugság! Árulás! Benne hagytak a szarban! Tartóztassák le, tartóztassák le!
MAGAS RANGÚ TISZT	Nekem mint háborút járt tisztnek kötelességem, hogy bejelentsem, a további harc öngyilkos kísérlet. Óvják meg fiatal életüket, és teljesítsék a parancsot!
FIÚK	Árulás! Adj egy fegyvert! Becsaptatok. Menekülj, menekülj! Ideértek!
VÖRÖSKATONÁK	Farkaskölykök, nem volt elég? Még mindig lőnek. Fedezlek, jobbra menj.
TISZT	Negyedik évfolyam fedezi a többiek visszavonulását. Ne dobjátok el a fegyvert! (Meghal)
VÖRÖSKATONA	Ott is egy sátánfióka. Nem menekülsz!
VÖRÖSPARANCSNOK	Farkasok! Most majd más hangon beszélünk veletek.

(Ötszázak Tanácsa)
MUNKÁS	Az Ötszázak Tanácsa puccstól tart. A fehér Gorgó torz fejét már levágtuk a monitorok felkelésénél, a törvény pallosa azonban nem pihenhet. A külvárosok fejszéi sürgetik őt erre. Azt mondjátok, hogy a félelmünk nem valós? Nézzétek a szociáldemokrácia júdásarcát, ugyanígy piruljon, mikor saját mocskában verjük az álszent ábrázatát.
SZOCDEM MUNKÁS	A szélsőségesek árulást szítanak, például állnak itt az előbbi szavak. A becsületét bizonyított szociáldemokrácia fejét akarják, véres a kezük! Meddig feszítik a húrt? Bevezették a tizenkét órás munkaidőt, s ha nem üvölt valaki a kórusukkal, már gyanús. S ha gyanús, jaj neki.
BOLSEVIK	Parasztezredeket alakítottak! Azt várjuk valóban, mikor fognak lőni is ránk? És földet akarnak osztani, és már az antant is tárgyalófél! Káoszt akarnak és valóságos ellenforradalmat, hogy tort ülhessenek a diktatúra felett.
SZOCIÁLDEMOKRÁCIA	 A bolsevizmus eltakarja szörnyű arcát! Mosná kezét a tisztogatás után, és tiszteletreméltó tárgyalásra siet elénk. De feledhetjük-e véres törvényeit? A nem kétkezi munkásokról? A földről? Ki csodálkozik, ha félrelökjük a kinyújtott kezet?
BOLSEVIK	A törvény mindarra szól, kik semmit se tettek a szabadságért vagy elsápadtak a hallatán. Túl sokáig próbáltunk az értelmükre hatni, csesszétek meg. Ideje volt, hogy az elnyomók feje úgy hulljon, mint ősszel az érett alma. Végét vetettük az enyheségnek valóban, nem lett már elég, ha valaki hűséget tett a forradalom mellett. Ez a mi tisztaságunk.
SZOCIÁLDEMOKRÁCIA	 Csapdába estünk! Feltámadt hamvából a zsarnokság. A népbiztosok a csavargók és a szájhősök kegyét keresik. Nem engedhetjük szabadon a terrort!
BOLSEVIK	Mi az oka annak, hogy a nép boldogsága csak álom?

MÁSIK SZOCIÁLDEMOKRÁCIA	Kalandorok kezébe került a forradalom. Akiknek szükségük van arra, hogy megmotozhassák magukat, mielőtt Moszkvába repülnek. Avagy ne mutassak ujjai az akarnokra?
KUN	Ötszázak Tanácsa! A forradalom legnemesebb és legtisztább fiainak gyűlése! Aki azon van, hogy megalázza és megbénítsa őket, akik éberen őrködnek a vörös hadjárat tisztaságán, a haza ellensége és áruló! Akár e teremben van, akár kívül. Van ilyen terv az ötszázak megalázására, még olyan körökben is, ahol hazafiságnak kellene uralkodnia, olyan körökben, melyek jogot formálnak mindannyiunk túllicitálására! Nem tehetem meg azonban, hogy néven nevezzem gyanúnk áldozatát, a bolsevik önuralom kötelez. A borotva élén lépkedünk. Minden sötét árnyék, ami az ötszázak és a népbiztosok közé vegyül, az árulók öröme.
BOLSEVIK	Halál az intrikusokra!
SZAMUELY	Keselyűk.
KUN	Szükségünk van arra, hogy kiássuk a forradalom medrét, hogy irány mutassunk híveinknek. Avagy bennünk is az őrült Lukasich vére folyik? Igen szép lenne, ha az ötszázak emelnék magasra az igazság szent szobrát a hatalom előtt, de még szebb lenne, ha vezetnék a vak hatalom kezét. A népbiztosok segítséget kérnek.
HANG	Szétszórtatok minket!
KUN	A szavatok erkölcsi fegyver.
HANGOK	Féket kell vetnünk a népbiztosoknak. Forradalmi törvényeket! És Szamuely?
SZAMUELY	Meghallgattam a nép küldötteit. Hallgattam eddig, hiszen ki vonná kétségbe, hogy a nép szava - törvény? És van-e gyermeki elme, amely ne látná akár a napvilágnál, hogy az ötszázak a nép lüktető szíve. A szív a boncasztalon, súlyos kórokkal bomlottan dobog, orvosára vár.
HANGOK	Kétségbe vonja a nép hatalmát! Hiéna! Hagyd beszélni!
SZAMUELY	Ti, nincstelenek vagytok a föld hatalmasságai, súlyos felelősség a vállatokon. Aki gyenge, aki nem bírja, még meghátrálhat. A teendő világos. A szív beteg, a test beteg. A forradalmat azok hasznára kell fordítani, akik támogatják, és azok romlására, akik harcolnak ellene.
HANG	Nevezd meg az ellenségeinket!
SZAMUELY	A teendő: fel kell vázolnunk egy új forradalom programját. Keljünk fel azok ellen, akik máig nevetnek rajtunk, és a lábukat törlik belénk. Vagy volnának olyan vádaskodók, akik azt merészelnék mondani, hogy ellankadt a forradalom? Megállhatunk-e ezen a ponton? Olyan pirulához kell nyúlnunk, amely torkán akad az ellenségeinknek, és zöldre válik az arcuk. Vörös terrort kérek tőletek.
KUN	Gyászos kísérlet tisztításba fogni ott, ahol csak tisztát találunk. Nem a gyanúsaktól kell óvakodnunk, hanem a becsvágyóktól, akik a forradalom pajzsával törtetnek előre. Ők fogták be a hazafiak száját a tanácsokban, ők a mi igazi ellenségeink, néven fogom nevezni őket, két hónapja türtőztetem magam. Semmi kétség, létezik egy szörnyű klikk, amely a nép jogainak megsemmisítésére tör.
HANGOK	Kiről beszélsz? Beszélj, melletted állunk. Nevezd meg, már halott!
SZAMUELY	Hiú ábrándokat kerget, aki azt szeretné, hogy jóllakjék a farkas, és éljen a nyúl is, és meg szeretné menteni a gonosztevőket, akik összeesküdtek a szabadság ellen, Kun elvtárs. Októberben másképp cselekedtek a forradalmárok. Gyászfátyolt a szabadság szobrára, avagy jelentsünk be új felkelést.
KUN	Hátrább ezzel az agárral, a nép már két szent felkelést hajtott végre, s most északon ontja vérét a köz javára. Még talpon vagyunk. Térjen vissza, Szamuely elvtárs, front mögötti bizottságaihoz északra, üdvös munkával nyerje meg a nép szívét, ne szép szavakkal. Vagy talán pap lesz belőle, ha győz a revolúció?
HANGOK	Mit értsünk, felkelésen? Pusztába kiáltott szó! Tartsunk vele! Emlékezz a monitorokra! Nem kelthetünk gyanakvást a hadsereg ellen!
KUN	Szavazzuk meg a jelképes felkelést. Továbbá indítsunk vizsgálatot mindazok ellen, akik megosztást akarnak szítani a sorainkban.
ÖTSZÁZAK	Elfogadjuk! Megsértették a jogainkat! Kudarc, kudarc! Elég a határozatokból!
SZAMUELY	Még nem dőlt el semmi sem.
HANGOK	Felkelést! Felkelést! Le a szélsőségesekkel! Vesszen a terror! Felkelést!

POGÁNY	Láz, láz! Itt az írás, olvassátok. Mintha lázas volnék, nagybeteg. Zúg a fejem, kihúzzák-e?
KATONA	Sápadt vagy.
POGÁNY	A forradalom Thermidor előtt áll. Egyetlen szavunkat sem fogják elhinni soha. Thermidor, Thermidor, ki lesz a tábornokod? Hallod-e, pajtás, a frontra megyek!
KATONA	Mégy, mert küldenek.
POGÁNY	Adj egy töltényt, hadd játsszam rulettet. Becsületes akarok maradni, esélyt adok, hogy épségben őszüljön meg a halántékom.
KATONA	Csett-csatt, nem mond mást a revolvered.
POGÁNY	Csett-csatt, csett-csatt, a becsületnek így vége lett. Add a csizmám!

LANDLER	Elkalandozott a tekintete, tábornok úr. A katonáit nézi? Hogy menetelnek, a mi győztes erőink. Maholnap elérik a lengyel határt. Mennyi van még hátra ebből a háborúból?
STROMFELD	Több mint bármelyikük gondolná. Persze maga nagyon harcias. Landler, tudom, mit gondol. Maguk kommunisták nem ismerik a fáradtságot.
LANDLER	És maga?
STROMFELD	Nekem ez a mesterségem.
LANDLER	Hallja a cseh ágyúkat? A mi utcáinkon még mezítláb futkároznak, és korog a gyomruk, lakassuk jól őket győzelmi hírekkel, minden ebédre egy város... Éltetni fognak mint a haza megmentőit, holott nem lesz mit enniük.
STROMFELD	Rám nem illik a jakobinussipka, köszönöm. A maga cseh ágyúi... Azok odaát nem lőnek rosszul... nem egy tanítványom volt a Ludovikán. Felelek értük.
LANDLER	A vörös sipka csak csörög sokak fején. De akárhogy is, a maga tisztjei csak az orruk elé tett zsebkendővel közlekednek a komisszárok között. Fehérgondolkodás! Laokoón, fojtogat a vörös kígyód.
STROMFELD	Maguk tegeződnek a közkatonákkal. Vörösök, hogy várták magukat. Én ismerem a háborúm végét.
LANDLER	És hol a vége?
STROMFELD	Maguk olyanok, mint a gyermekek, hadosztályparancsnok úr.
LANDLER	Nekünk nem lesz rossz az emlékezőtehetségünk. Mindenkinek az ő érdemei szerint. Élő szentekre van szükségünk... és egypár halottra. Mennyi győzelem! És ez itt nem képzelet, hanem valóság. Mondja, maga nem szokott álmodni?
STROMFELD	Nem minden tetszik nekem, amit maguk csinálnak... nem minden, ezt tudnia kell...
LANDLER	Akkor meneküljön.

JULI	Hét kislány, hét szép kislány sétált az erdőnek szélibe, hét kislány nem ér az erdőnek végibe. Jaj nekem, hol a szép hangom! Micsoda emlékeim vannak! Jobb már csak odakívül nekem... Vörös bársonyt látok, és vörös a selyem, vörös harangok zúgnak. Krisztusom, de kell hánynom. Szűz Mária, édes Isten! Ne hagyj magamra!

(Munkástanács)
MUNKÁS	Átengedtük a kormánybiztosoknak a dicsőséget, hogy a hazát megmentsék. Ám ők késlekednek evvel, még nem gurították a föld királyainak fejét a nép lába elé. Szükséges lesz talán, hogy elszánjuk magunkat arra, hogy megmentsük a forradalmat. Ki kell szabnunk a nép türelmének utolsó terminusát!
LANDLER (KUN)	Három forradalomra volt szükség, hogy a hazát megmentsük. Az első a királyságot söpörte el, a második a gyávák és álszentek köztársaságát, a harmadiknak az anarchiát kell levernie! Én ennek a harmadiknak szentelem mindem erőm tavasz óta, ettől remélem, hogy helyreállítja a nép kormányának tekintélyét...
MUNKÁS.	A nép ellenségei elég vakmerőek ahhoz, hogy nyílt szavakkal tegyék kockára az életüket. Vagy félreérthetjük talán Landler elvtárs szavait?
MÁSIK MUNKÁS	Vasas voltál, Landler! Emlékezz, velünk vagy!
LANDLER (KUN)	A káosz bemocskolja és megöli a forradalmat. A forradalom pedig ma a haza védelmét jelenti. Nem lesz breszti béke!
HANG	Erdély nem eladó!
LANDLER (KUN)	A felfordulás hívei útjában állnak ennek...
HANGOK	Álszent! Hazudik! Hagyd beszélni.
LANDLER (KUN)	Azt gondoltam, amikor a kormány tagja lettem, hogy erőszakra és felkelésre nincs többé szükség ott, ahol nincs többé zsarnokság. A lázadásoknak meg kell szűnniük.
HANG	A gyomrom lázadozik...
LANDLER (KUN)	Azt gondoltam, hogy csak a rend állíthatja helyre a hazát, és hogy a rend a forradalom törvényeinek tiszteletéből áll. Ezért azt is gondoltam, hogy a rend a forradalom valódi arca. Ezért gondolom tehát, hogy a népnek a bujtogatók az igazi ellenségei, az új földtörvény hívei, a zendülés prédikátorai, akiknek szorosak a forradalom kötelékei, és rágalmakkal uszítanak. Ki kell ragadnunk a köztársaságot a túlzott befolyásuk zsarnokságából. Mentsétek meg a népbiztosokat, és ők megmentenek titeket.
MUNKÁS	Az utca még kevesli a szabadságot.
LANDLER (KUN)	Ne alázzátok meg az alkotmány törvényeit, és véssétek eszetekbe végre, hogy akik a tulajdont egyenlővé akarják tenni, patikamérlegen árusítják ki a forradalmat, hiszen ők azt hiszik, az erények is egyenlőek, amelyekkel a nép javára tettek. Akadályozzátok meg a szájhősök forradalmát, és a jövő a kezetekben lesz...
HANGOK	Az ellenség halott! Nincs sehol. Tisztogatást a népbiztosok között! És a községi tanácsokban.
LANDLER	Alja népség, nem szeretitek a hazát.
MUNKÁS	Igazságot, testvérek. Az utca népét gyalázzák.

MUNKÁS	A vérünket adjuk, mint a legszentebb hazafias ajándékot.

MUNKÁS	Mikor a munkások hadserege Kassára vonult, az egyik kapun olyasmit láttak felszegezve, mint egy nagy denevér, egy vöröskatona volt, akit felszegeztek oda, borzasztóan küzdött a halállal, és nem tudott meghalni.
FEGYVERES MUNKÁS	Ki kezdte a barbárságokat, már nem tudni. Elvadult tervek születtek. Mi magunk talán... Pusztítsuk el Csehszlovákiát, háborút viselt a szabadság ellen - nincs többé Csehszlovákia.
FEGYVERESEK	A Felvidék lüktető nyitott seb. Fenyeget a tábornokok árulása. Bosszuljuk meg magunkat!
HANGOK	Rendeljétek el, hogy a vagyonosok ne gátolhassák a szabadságot. Rendeljétek el a volt tulajdonosok büntetését. Dögöljenek meg. A vérünkre sóvárognak. Dögöljenek meg!
LANDLER	Ez volt az egyetlen kiút, hogy benneteket boldoggá tegyünk? A haza szégyell benneteket.
HANGOK	Mi vagyunk a haza.

MUNKÁS (POGÁNY)	A forradalom ellenségei azok, akik akadályozzák a nép hatalmát. Ez bűn, ezért halál jár. Hozzunk ítéleteket, amelyeket az igazság és a hazaszeretet világít meg. A forradalom nem vezethető jogászkodással, a zsarnokság fenyeget, és a szabadság beszédeket tart. A haza ellenségeinek büntetésére szabott határidő csak annyi lesz, ami felderítésükig eltelik. Vagy várjuk meg inkább, míg ünnepélyt csinálnak a kivégzésünkből, és az utcákon, ahol visznek majd, az ablakokat mesés áron adják bérbe, ahol szőke hölgyek ülnek majd báli ruhában?

MUNKÁS (VÁGÓ)	A gazdagok azok, akik öt esztendeje élvezik a háború és a forradalmak előnyeit, a kereskedők és a házmester-arisztokraták, akik borzalmasabbak, mint a nemesség arisztokráciája, a vérünket isszák, a húsunkat eszik, ideje, hogy véget érjen a hadjárat, amelyet az önzés folytat a legmunkásabb osztály ellen. Az élelmiszerárak fölött is rendelkeznünk kell, akár a hadsereg felett. Hát vajon a gazemberek tulajdona szentebb, mint az emberi élet?
VÖRÖSTISZT	Külföld ügynöke! Uszító! Fanatikus bolond, zavart szítasz.
MUNKÁS (VÁGÓ)	Le a forradalom valamennyi ellenségével, fent és lent! A nemzet fegyverben áll, az legyen az intő szó. Vagy magunknak kell feláldoznunk az ellenségeinket az erkölcs és a közjó oltárán? A bukott rendszer hullájából ijesztő férgek bújtak elő, akik meg akarják hosszabbítani a szenvedéseinket. Tehetetlenséggel vádolom a Népbiztosok Tanácsát! A forradalom fáklyája a forradalom kerékkötőjévé lett. Nem jelenti-e ez a forradalom bukását? És hol vannak az új törvényeitek? Az igazság törvényei, amit ígértetek? Hol vannak a törvényeitek?

KATONA	És hogy égtek a falvak, amerre jártunk! Vörös volt a patak, mint mi magunk akár. Égett minden kastély, és emberek vállig földbe ásva, kifúl a hangom, hogy mindet felsoroljam, s a kutyák, ha eloldtuk a láncról, reszketeg kezek nem írják le soha. Fattyúgrófok, atyák rüfkéi szalmacsizmába, benzinköpenybe, éneklő fáklya, cselédöröm. Felhők úsztak a vérző menny alatt, madárrajokkal keverten, s alattuk a sírig hű sereg. Minden szó kevés! Tüzes parádé! Nekifogok, s elhallgatok újra, hogy felsoroljam. Bánja, ki nem volt velünk, derék legény! Dús sírban rohad püspök s báró, bőrén vitte el ostorunk nyomát, hisz nagy érdem hinni a csodának, mint ájtatos anyó a templomi setétbe, de még szebb, ha hallod, hogy rí a nagyúr, mint csapdafogta róka, ha belét hasítja az acél. Ilyen húsból falni be, ki tudja, hogy bűn-e tényleg! Papok meséje! Ha párázó lovon gázolod esküdt ellenségedet, de szép! Férfimulatság, akár a test szerelme. Vörös lovasság! Áldás kíséri! S felhőben seprűnyél-lovagok hada. S az édes csitrihús, mit nyeregben viszünk messze el. Türelmet adj, ég, hogy mindet elbeszéljem! Mit tettek az éhesből lett hűségesek! Sírás és gyászos nyomor mélyén gondolva ránk, üdv nekünk és tisztelet! Emlékezz a jótevődre, ember!

Vége